Rezultati pretrage za: reforme\nUprkos zastoju proširenja EU, reforme u Srbiji ne stoje\nMinistarka za evropske integracije Jadranka Joksimović izjavila je da, uprkos proceduralnom zastoju proširenja Evropske Unije, reforme u Srbiji ne stoje.\nSelaković i Linde o saradnji, reformama, dijalogu Beograda i Prištine\nMinistar spoljnih poslova Nikola Selaković sastao se danas sa ministarkom inostranih poslova Kraljevine Švedske i predsedavajućom OEBS-u An Linde, koja je time započela posetu Srbiji.\nMihajlović: Počela reforma Srbijagasa, smena menadžmenta ako ne sprovede reforme\nNa našem evropskom putu i reforme i pitanje KiM\nSrbija je jedina zemlja koja je morala da počne pregovore sa EU otvaranjem poglavlja koja su najteža, a to su poglavlja 23 i 24, izjavila je ministar za evropske integracije Jadranka Joksimović dodajući da na našem evropskom putu postoji kumulacija dva uslova - reforme, koje su nezaobilazne i Kosovo i Metohija.\nJoksimović: Vrata EU nisu zatvorena, nastavljamo reforme i evropski put\nŠarčević: Obrazovne reforme uspešno se sprovode dve godine\nMinistar prosvete, nauke i tehnološkog razvoja Mladen Šarčević i evropski komesar za obrazovanje, kulturu, omladinu i sport Tibor Navračić posetili su danas osnovnu školu "Mihajlo Petrović Alas" kako bi videli različite primere sprovođenja reforme obrazovanja u Srbiji i na koji način učenici razvijaju ključne kompetencije za nastavak školovanja.\nMekalister: Srbija napreduje na putu ka EU, ali važne reforme\nSavet Evrope prati reforme u pravosuđu\nMinistarka pravde Nela Kuburović sastala se sa šefom Misije Saveta Evrope Tobijasom Flesenkemperom, koji je pozdravio napore vezane za ustavne reforme i za reviziju Akcionog plana za Poglavlje 23. Flesenkemper je preneo da SE prati sve reforme u Srbiji, posebno u pravosuđu, saopšteno je iz Ministarstva.\nVlada Srbije postigla je izuzetne rezultate u reformisanju zdravstevnog sistema, poput uvođenja E-recepta i centralizovanih nabavki lekova, ocenjuje direktorka Sektora za zdravstvo u Evropi i centralnoj Aziji Svetske banke Tanja Dmitračenko.\nGojkovićeva i Makalister o reformama i demokratiji\nPredsednica Skupštine Srbije Maja Gojković razgovarala je sa predsedavajućim Odbora za spoljne poslove Evropskog parlamenta Dejvidom Makalisterom i delegacijom Odbora o evropskim integracijama u svetlu aktuelnih dešavanja, nastavku reformskog procesa i parlamentarnoj demokratiji.\nZa napredak najvažnije reforme i vladavina prava\nMinistar za evropske integracije Jadranka Joksimović razgovarala je danas sa ambasadorom Nemačke Tomasom Šibom o evropskim integracijama Srbije i nastavku međusobne saradnje u tom procesu, efektima reformi koje se tokom pristupnih pregovora sprovode, situaciji u regionu, bilateralnim odnosima i drugim aktuelnim temama.\nBrnabić: Reforme put kao boljoj klimi i vladavini prava\nPremijerka Ana Brnabić rekla je danas da će Vlada Srbije nastaviti da se bori protiv sive ekonomije, za fer tržište, bolji život građana, transformaciju ekonomije i društva.\nMali: Reformama do napretka na listi ekonomskih sloboda\nSrbija je napredovala po indeksu ekonomskih sloboda na listi "Heritidž fondacije" za 2019. godinu, a ministar finansija Siniša Mali ocenio je danas da je to ministarstvo donelo dobru odluku kada je u fokus svoje ekonomske politike stavilo privrednike i olakšanje njihovog poslovanja.\nItalijanska vlada odobrila je danas reforme socijalne pomoći i penzionog sistema, što su bila predizborna obećanja Pokreta pet zvezdica i desničarske Lige.


Stalni odbor za finansijsku stabilnost razmatrao ponudu Hypo banke - Akta.ba\nStalni odbor za finansijsku stabilnost razmatrao ponudu Hypo banke\nStalni odbor za finansijsku stabilnost očekuje da u roku od dva mjeseca dobije informaciju od Hypo-Alpe-Adria-Bank o broju zaprimljenih i pozitivno riješenih zahtjeva za realizaciju rješenja u otplati klijenata korisnika kredita u švicarskim francima.\n05.02.2015. 15:37 / Izvor: eKapija.ba\nStalnom odboru za finansijsku stabilnost danas je dostavljeno zajedničko očitovanje Hypo-Alpe-Adria-Bank iz Mostara i Banje Luke prema preporuci ovog odobora od 27. januara 2015. godine, a koja se odnosila na pitanje rješavanja problema otplate kredita u švicarskim francima.\nNa telefonskoj sjednici, održanoj danas, Stalni odbor za finansijsku stabilnost razmatrao je ponudu koju je dostavila Hypo-Alpe-Adria-Bank.\nImajući u vidu da se radi o obligacionim odnosima koji proističu iz ugovora između banke i klijenta, te da Stalni odbor za finansijsku stabilnost ne može postavljati pravne zahtjeve za bilo koju stranu u ugovornom odnosu banke i klijenta, preporučuje se nastavak stalne komunikacije na relaciji banka - klijent do iznalaženja prihvatljivog rješenja za ugovorne strane.\nStalni odbor za finansijsku stabilnost ocjenjuje da je neophodan partnerski odnos između banke i klijenta i da je hitno iznalaženje rješenja u interesu kako klijenata, radi ograničenja dodatnih troškova, tako i banaka zbog reputacijskog rizika, rasta nekvalitetnih kredita, zahtjeva za dodatnim rezervacijama i direktnog utjecaja na finansijski rezultat.\nStalni odbor za finansijsku stabilnost očekuje da u roku od dva mjeseca dobije informaciju od Hypo-Alpe-Adria-Bank o broju zaprimljenih i pozitivno riješenih zahtjeva za realizaciju rješenja u otplati klijenata korisnika kredita u švicarskim francima, saopćeno je iz Centralne banke BiH.\n#Stalni odbor za finansijsku stabilnost\n#otplati klijenata korisnika kredita u švicarskim francima


Počela rekonstrukcija Trga republike - News - Turistički svet\nU Beogradu je 22. avgusta počela dugo najavljivana rekonstrukcija Trga republike. Zamenik gradonačelnika Goran Vesić izjavio je da će se obnova sprovesti u dve faze u narednih 420 dana.\nVesić je istakao da je vrednost radova 922 miliona dinara. Prva faza će se raditi do 1. marta 2019. godine, kada će se raditi plato do Kolarčeve ulice, a potom, kako je istakao, sledi druga faza radova do Doma omladine i Terazija, kao i deo Francuske ulice. U prvoj fazi saobraćaj će se odvijati nesmetano, dok će u drugoj fazi saobraćaj biti povremeno zaustavljan, ukazao je zamenik gradonačelnika.\n– Karakteristika ovog rešenja je da će rekonstruisani trg biti formiran kao pravi gradski trg, po ugledu na evropske prestonice, sa postavljenim granitnim pločama i uklonjenim žardinjerama i drugih 150 fizičkih prepreka koje sada postoje. Novi trg će imati nekoliko novih drvoreda, kao i dva nova obeležja sa posebnim mermernim pločama na mestima gde se nekada nalazila Stambol kapija i privremeno grobno mesto nastradalih Crvenoarmejaca koji su 1944. godine oslobađali Beograd, kao jedna mala šetnja kroz istoriju Trga republike – ukazao je Vesić.\nOn je dodao da su radovi uvod u dalje širenje pešačke zone u centru grada.\n– Posle rekosntrukcije Trga republike počeće uređenje Vasine ulice, koja će, takođe, postati pešačka zona i „ulica kulture”, kao i izgradnja podzemne garaže i uređenje Studentskog trga sa spomenikom Zoranu Đinđiću – najavio je zamenik gradonačelnika.\nOn je najavio da Vlada Republike Srbije i Ministarstvo kulture treba da raspišu međunarodni konkurs za izgradnju nove zgrade opere i baleta koja će se graditi na mestu današnjeg „Staklenca”. Posle izgradnje zgrade opere i baleta, Trg republike će, prema njegovim rečima, postati formiran gradski trg, po ugledu na svetske metropole.\nVesić je istakao da je izvođač radova kompanija „Štrabag”, jedna od najuglednijih evropskih kompanija, koja je po evropskim gradovima uređivala mnoge centralne gradske zone.\n– Omogućeno im je da rade 24 sata, jer nije u pitanju stambena zona. Očekujem da svoj posao urade u predviđenom roku. Takođe, svi zainteresovani će na sajtu Direkcije za građevinsko zemljište moći uživo da se prate radove i to će biti praksa i za buduće velike projekte – naglasio je zamenik gradonačelnika.\nOn je najavio završetak radova na Trgu Milana Mladenovića, uređenje Trga Politike, početak rekonstrukcije Topličinog venca, a sve sa ciljem da u centru grada ima više prostora za pešake i bicikliste, a manje za automobile.\nGlavni gradski urbanista Milutin Folić je dodao da Beograd i kroz ovaj projekat nastavlja da se razvija u grad za ljude. U planu je da se pešačka zona preko Topličinog i Kosančićevog venca poveže pešačka zona sa priobaljem, dok će uređenje Karađorđeve ulice početi na jesen, istakao je Folić.\nOn je najavio dolazak njujorških arhitekata u vezi izmeštanja pruge od Brankovog do Pančevačkog mosta, kako bi se taj prostor transformisao u javni – zeleni prostor za odmor i rekreaciju naših sugrađana.


RTCG - Radio Televizija Crne Gore - Nacionalni javni servis :: Region :: Da li bi Srbija mogla da podnese da joj vrate Kosovo\nDODIK PITA 12. 08. 2018. 09:16 >> 09:01 28\nDa li bi Srbija mogla da podnese da joj vrate Kosovo\nPredsjednik Republike Srpske Milorad Dodik ocijenio je da malo ko razmišlja o tome da li bi Srbija mogla da podnese da joj se vrati Kosovo i da Albanci dobiju 30 odsto poslaničkih mjesta, mjesto premijera ili predsjednika države.\n"Da biste se legitimisali pred međunarodnom zajednicom morali biste Albancima da date 30 odsto mjesta u parlamentu, mjesto premijera, ili predsjednika Skupštine ili mjesto predsjedika države. Morali biste da uvedete njihov jezik barem u parlament. Ako neko misli da to možemo, hajde to da guramo", rekao je Dodik i dodao da misli da te spremnosti nema.\nOn je dodao da smatra i da bi četiri opštine sa sjevera tebalo da se reintegrišu u sastav Srbije, da se obezbjedi najviši međunarodni standardi za zaštitu srpskog naroda na Kosovu i crkvene imovine kao i da se za nju traži neka vrsta eksteritorijalnosti.\nPredsjednik RS je ocijenio da je problem srpske politike u tome što ništa ne tražimo već samo očekujemo. Ovo je vrijeme srpskog traženja, a ne očekivanja da vam neko nešto da, zaključio je Dodik.\nSrbija-Kosovo Milorad Dodik\nRješenje kosovskog pitanja će se odraziti na BiH


Đukanović za HRT: SPC bi da upravlja Crnom Gorom\nSvet Autor:Nova25. jun. 202011:46\nFoto: TANJUG/ SLUZBA ZA INFORMISANJE PREDSEDNIKA CRNE GORE/ nr\nPredsednik Crne Gore Milo Đukanović rekao je da SPC pretenduje da upravlja Crnom Gorom i da je vrati "na pozicije teokratske države iz srednjeg veka".\nU intervjuu Hrvatskoj radio-televiziji (HRT), koji prenose Vijesti, Đukanović je rekao da je Zakon o slobodi veroispovesti predstavljao „inicijalnu kapislu za jedan sukob koji se u međuvremenu prilično ostrastio, sukob na relaciji SPC – država Crna Gora“.\n„Otvarajući taj zakon, naravno, došli smo i do pitanja imovine, i intencija koju je pokazala Crna Gora je da deo imovine kojom se služi pravoslavna crkva, onaj deo imovine koji je finansiran iz javnih izvora, dakle, da to treba da bude državna imovina. SPC se jako protivi tome rešenju, pokrenula je proteste širom Crne Gore sa idejom da treba da brani svetinje od države Crne Gore“, rekao je Đukanović.\nRekao je da je reč o neprimerenoj politizaciji jednog verskog pitanja.\n„Zakon je poslužio kao povod, ali se protokom vremena pokazalo, za nas potpuno nedvosmisleno, da je SPC instrument u rukama velikosrpskog nacionalizma. SPC je u međuvremenu uspela da promoviše sve ono što su njeni konačni ciljevi“, rekao je Đukanović.\nRekao je da se ispostavilo da nije cilj samo da se zakon ukine, nego se „čulo“ i da bi „Crna Gora morala umesto epiteta građanske nositi epitet srpske države“.\n„Drugo, da je crnogorsku državu stvarala SPC, što znači da ovde postoji pretenzija da SPC upravlja ovom državom, da nas vrati na pozicije teokratske države iz srednjeg veka. I naravno, čuli smo da je NATO fašistička organizacija, a da je EU propala civilizacija, i da je zbog toga za Crnu Goru jedino udobno da bude pod bezbednosno interesnim kišobranom Rusije. Ne treba dalja prezentacija obrazloženja za ovakvu percepciju s naše strane“, zaključio je Đukanović.


Otvaranje Ulične galerije kod Bezistana - Dan u Beogradu\nNaslovna » Izlasci » Izložbe » Otvaranje Ulične galerije kod Bezistana\nNeko drugi 18. april 2012. Izložbe Postavite komentar\nNapušteni i ruinirani prolaz u blizini Bezistana, između Nušićeve i Trga Nikole Pašića, postaće beogradska Ulična galerija koja će biti otvorena u petak, 20. aprila.\nOdlukom Veća opštine Stari grad i ugovorom sa Udruženjem „Mikro Art“, prostor u ovom prolazu ustupljen je za potrebe organizovanja održive ulične galerijske postavke na tri godine, sa mogućnošću produženja. Galerija predstavlja jedinstven projekat u Srbiji koji omogućuje korišćenje napuštenog javnog prostora za umetničku produkciju.\nProgram galerije sastojaće se od dela angažovane umetnosti koja se bavi pitanjima od ključnog značaja za društvo, a jedna od njegovih važnih karakteristika jeste to što će biti otvoren za mlade i neafirmisane umetnike.\nIzmeštanjem umetnosti u javni prostor, njena dostupnost proširena je na veliki broj ljudi, što je posebno bitno za teme koje su tradicionalno ignorisane i praktično nevidljive u društvu, a čiju pravu meru umetnik najbolje može osetiti i preneti posetiocima. Javni prostor tako dobija novu funkciju, umetnici mesto za izlaganje, grad novi centar kulture, a posetioci i prolaznici priliku da uživaju u umetnosti u ovom nesvakidašnjem prostoru. Ovaj projekat specifičan je i po uspostavljanju neophodne saradnje između institucija i građanskih udruženja, čime je napravljen model za buduće ustupanje sličnih prostora za umetničku produkciju.\nProjekat su podržali i „Telekom Srbija“, Agencija za poslovni prostor, grad Beograd i Ministarstvo kulture, informisanja i informacionog društva. (Beoinfo)\nTagovibezistan dub izložbe ulična galerija\nPrethodni Ika u Geci 19. aprila\nSledeći Izbori na filmu: Ratna soba


Prvi put od izbijanja krize uzrokovane pandemijom virusa Covid 19, prihodi od indirektnih poreza bilježe rast. U prva četri mjeseca 2021. godine prihodi po osnovu PDV-a, akciza, carina i putarina iznosili su 2 milijarde i 467 miliona KM i veći su za 74 miliona KM ili 3,10% u odnosu na isti period 2020. godine kada su iznosili 2 milijardu i 393 miliona KM. Mjesec april donio je značajan rast prihoda od indirektnih poreza.\nNeto prikupljeni prihodi koji su otišli u raspodjelu korisnicima u prva četri mjeseca 2021. godine, a to su država, entiteti i Distrikt Brčko, iznosili su 1 milijardu i 999 miliona KM i veći su za 35 miliona KM u odnosu na prihode koje su sa Jedinstvenog računa korisnici dobili u istom periodu 2020. godine.\nZa finansiranje državnih institucija u prva četri mjeseca 2021. godine raspoređen je iznos od 256 miliona KM.


Popović: Poništiti odluke Podgoričke skupštine - CdM\nPopović: Poništiti odluke Podgoričke skupštine\nVjerujem da će crnogorski parlament ubrzo usvojiti poseban akt koji će taksativno poništiti sve odluke Podgoričke skupštine iz 1918, koje se, osim pitanja državnog, tiču i statusa crkve, nacionalnog identiteta, dinastije Petrović-Njegoš i kompletnog istorijskog nasljeđa, kazao je za Pobjedu Andrija Popović, predsjednik Liberalne partije.\nPopović smatra da će se i prijedlog zakona o vjerskim zajednicama uskoro naći pred poslanicima Skupštine i da će se tako riješiti mnogi problemi koji opterećuju crno gorsko društvo.\nLiberalna partija je još prije četiri godine predlagala da Skupština Crne Gore poništi odluke Podgoričke skupštine. Da je tada prihvaćena inicijativa, dali bismo danas imali ovu polemiku oko “proslave” nestanka crnogorske države 1918. godine?\n“Tadašnja skupštinska većina, sačinjena od procnogorskih i evroatlantskih partija, smatrala je da takvu odluku nije potrebno usvajati u Skupštini. Odgovor je bio da je na referendumu 2006. godine takva priča završena, a odluke takozvane Podgoričke skupštine poništene. Ovih mjeseci sve nas demantuje agresivna aktuelizacija obilježavanja i velikih proslava stote godišnjice ove sramne epizode crnogorske istorije. To se dešava kada nema dovoljno mudrosti ili hrabrosti da se država otvoreno i jasno suoči sa avetima prošlosti. Vjerujem da će ovakva situacija osvijestiti aktuelnu političku većinu za ono što se crnogorski liberali dugo zalažu, te da ćemo ubrzo usvojiti poseban akt koji će taksativno poništiti sve odluke iz 1918, koje se osim pitanja državnog statusa, tiču i statusa crkve, nacionalnog identiteta, dinastije PetrovićNjegoš i kompletnog istorijskog nasljeđa koje se cijeli vijek pokušava falsifikovati i otuđiti”, kazao je Popović.\nOn je kazao da očekuje da će se i prijedlog zakona o vjerskim zajednicama, usklađen sa pravnim sistemom i novim Ustavom države, konačno uskoro naći u Skupštini i riješiti mnoge dubioze, koje decenijama opterećuju crnogorsko društvo.\nTagoviAndrija Popović Liberalna partija LP Podgorička skupština Skupština Crne Gore\n146 Komentara na "Popović: Poništiti odluke Podgoričke skupštine"


Pasarela između Kalemegdana i obale Save uskoro u funkciji\nTanjug 12. oktobra 2019. 16:36\nBEOGRAD – Glavni gradski urbanista Marko Stojčić izjavio je danas da će uskoro biti u funkciji pešačka pasarela koja povezuje Kalemegdan i obalu Save.\nKako prenosi Beoinfo, Stojčić, koji je danas obišao radove na pasareli, izjavio je da se danas obeležava završetak radova na skulpturi koja je deo ovog kompleksa, kao i da su svi građevinski elementi kompletirani kada su u pitanju pasarela i skulptura, dok je preostalo da se završi posao oko partera koji će biti veoma važan za pešake kada pasarela bude u potpunoj funkciji.\n„Preostaje da se do kraja godine završi sve u funkcionalnom smislu, kako bi pasarela i skulptura u potpunosti bili na raspolaganju Beograđanima i gostima našeg grada. Sa umetničkog gledišta, ovo je verovatno najvažniji objekat koji je izgrađen u Beogradu u poslednje tri ili četiri decenije, a svakako najvredniji umetnički objekat od prve polovine šezdesetih godina kada se deo grada uz obale reka razvijao“, rekao je Stojčić.\nOn je dodao da će po završetku radova staro jezgro grada, odnosno Kalemegdan, biti povezano s priobaljem, što je, kako je rekao, nedostajalo Beogradu.\n„Odvijaju se radovi na proširenju pešačke zone, čiji centar predstavlja Knez Mihailova ulica. Kosančićev venac je uređen i rekonstruisan, dok su u toku radovi na uređenju Kalemegdana. Pasarela je karika koja nedostaje da bismo ostvarili prvobitni cilj, odnosno povezivanje urbamog dela grada s rekom“, naglasio je Stojčić.\nGlavni urbanista je istakao da je pozicija pasarele funkcionalni početak budućeg linijskog parka koji će se prostirati u dužini od 4,5 kilometra, sve do Pančevačkog mosta.\n„To će postati najvažniji rekreativni prostor koji će Beograd dobiti u naredne dve do tri godine. Linijski park je od velikog značaja jer će potpuno revitalizovati urbano tkivo koje se nalazi uz prugu koja više nije u funkciji. Od parka očekujemo da bude inicijalna kapisla da deo koji ljudi mahom doživljavaju kao ‘sivi deo grada’ bude najznačajniji faktor urbanog razvoja Beograda u narednih deset godina“, zaključio je Stojčić.\n„Zahvalan sam Gradu Beogradu, kolegi Mrđenu Bajiću i svim ljudima koji su bili uključeni u rad na ovom projektu. Veliko mi je zadovoljstvo što vidim da ljudi uveliko koriste pasarelu i što sve funkcioniše baš kako bi trebalo“, rekao je Dikon.\nKoautor akulpture Mrđen Bajić rekao je da današnji dan predstavlja izvesnu vrstu uvida u novu putanju koja će biti otvorena ovom pasarelom, kao i u skulpturu koja je u potpunosti završena.\n„Naš umetnički rad oko izrade ovog dela je završen, pa sada ostaju samo radovi koji će omogućiti da veza Kalemegdana i priobalja bude potpuno u funkciji. Pokušali smo da pomirimo ovo istorijski veoma važno mesto s mogućnošću da Kalemegdan obnovi svoje delove i ‘siđe’ na obalu Save. Znamo da je ovo mesto susreta Istoka i Zapada i skulptura na neki način locira nestabilnu ravnotežu ovog mesta, što predstavlja deo njenog značenja“, rekao je Bajić.


Ana Brnabić - Istinomer\nDatum rodjenja: 28. 9. 1975.\nStranka: SNS | Svi akteri\nSve izjave aktera (60)\nZavršila je Petu beogradsku gimnaziju 1994. godine. Na univerzitetu Northwood u Mičigenu završila je studije poslovne administracije 1998. godine, nakon čega je stekla MBA diplomu iz marketinga sa Hull univerziteta u Engleskoj, navodi se u zvaničnoj biografiji.\nKrajem 2001. vraća se u Srbiju, gde je radila za različite američke konsultantske firme na projektima razvoja lokalne samouprave, a koje je finansirao USAID.\nOd 2002. do 2011. radi u USAID-u, a kao najznačajniju inicijativu u tom periodu, u zvaničnoj biografiji navodi osnivanje Nacionalne alijanse za lokalni ekonomski razvoj (NALED) 2006. godine.\nOd 2011. radi u američkoj kompaniji za razvoj vetroparkova Continental Wind Serbia, a od januara 2013. postaje i njen direktor.\nU isto vreme bila je potpredsednica Upravnog odbora NALED-a, a od aprila 2016. godine je i predsednica UO ove poznate javno-privatne alijanse koja okuplja lokalne samouprave, privatna preduzeća i nevladine organizacije.\nZa Brnabićevu je šira javnost čula u oktobru 2015. tokom afere „Lidija Udovički“, kada je sajt „Teleprompter“ objavio transkript telefonskog razgovora između Bojana Pajtića i Lidije Udovički, sestre tadašnje ministarke državne uprave Kori Udovički. Lidija Udovički je navodno rekla da je kum premijera Srbije i direktor EMS-a Nikola Petrović pokušao da naplati reket od dva miliona evra od američke firme „Kontinental vind partners“ (CWP), ne bi li vetropark u Srbiji priključili na elektromrežu. Premijer Vučić je na to odgovorio optužbama na račun CWP, tvrdeći da je upravo ta firma u SAD izlobirala da pet kongresmena potpiše pismo Džozefu Bajdenu u kojem su premijerov brat Andrej i njegov kum Nikola Petrović označeni kao centar korupcije u Srbiji.\n* Zemlje koje brinu o životnoj sredini nastavljaju da grade MHE\n* Sve inspekcije umrežene do sredine 2019.\n* Pretplatnici „Telekoma“ mogu da gledaju N1\nBrnabićeva je, međutim, zajedno sa direktorom EMS i ministrom energetike Aleksandrom Antićem, na konferenciji za medije u Vladi Srbije, odbacila navode o bilo kakvom pokušaju reketiranja.\nOtprilike u isto vreme, u medijima se pojavila informacija da bi Ana Brnabić trebalo da bude na čelu „deliveri junita“ u Vladi Srbije, ali prema pisanju medija „deliveri juniti“ nisu nikada zaživeli.\nU martu 2016, tokom javne debate, došla je u sukob sa Fiskalnim savetom koji je osporio isplativost uvođenja onlajn fiskalizacije, za šta su se, sa druge strane, NALED i Brnabićeva, nedvosmisleno zalagali.\nČlanica je Upravnog odbora Peksim fondacije koja obezbeđuje stipendije za magistarske studije na Univerzitetu Kembridž studentima iz Srbije i Makedonije. Predsednica je savetodavnog odbora Etno mreže, udruženja proizvođača rukotvorina.\nU avgustu 2016. izabrana je za ministarku državne uprave i lokalne samouprave, a u junu 2017. predsednik Srbije Aleksandar Vučić predložio ju je za mandatara nove vlade.\nNa funkciji predsednice Vlade Srbije nalazi se od 29. juna 2017. godine.\nPostala je članica Srpske napredne stranke početkom oktobra 2019. godine.


Jordanske vlasti nastavljaju hapšenja osumnjičenih za teroristički napad\nJordanske vlasti još nisu potvrdile saopštenje terorističke grupe Al-Kaida u Iraku da su bombaške napade u Amanu u kojima je poginulo 57 osoba a ranjeno više od stotinu, izvršila četiri bombaša, medju kojima je bila i jedna žena.\nNekoliko hiljada ljudi marširalo je uskim ulicama u centru Amana posle molitve, uzvikujući parole protiv Abu Musaba al Zarkavija, lidera Al Kaide u Iraku, koga nazivaju zločincem. Al Zarkavijeva organizacija preuzela je odgovornost za napade u tri hotela u Amanu. U petak je ta grupa u saopštenju preko Interneta navela da su dvoje od četvoro bombaša bili muž i žena. Na konferenciji za novinare, potpredsednik jordanske vlade Marvan Maušer je izjavio da vlasti razmatraju te tvrdnje ali ne mogu da ih potvrde.\n«Videli smo tvrdnju da su operaciju izvršila četiri bombaša medju kojima je bila jedna žena. Naše informacije govore da su trojica bombaša samoubica bili muškarci koji su detonirali eksploziv. Ne možemo da potvrdimo da je sa njima bila žena, kao što ne možemo da potvrdimo ni nacionalnost tih napadača.»\nMuašer je dodao da su vlasti u okviru istrage privele i Jordancei strane državljane. Očevici kažu da su čuli jednog od bombaša kako postavlja pitanje pre nego što je aktivirao eksploziv, i da je govorio sa snažnim iračkim akcentom.\nU medjuvremenu se nastavljaju sahrane žrtava bombaških napada, dok lekari ulažu napore da spasu živote ranjenih. Direktor bolnice «Jordan», Abdulah Bašir, kaže da su bombe očigledno napravljene tako da odnesu što je moguće više žrtava.\n«One su konstruisane na specijalan način, sa mnogo fragmenata, tako da rane što više organa i izazovu što je moguće više smrtonosnih povreda. To nisu bile obične bombe»\nNa konferenciji za novinare u petak, potpredsednik vlade Marvan Muašer, izjavio je da su pojačane mere bezbednosti na javnim mestima u prestonici, uključujući veće hotele i vladina ministarstva. Kao deo tih napora, naglasio je Muašer, Jordan će se takodje boriti protiv, kako je rekao, «kulture u regionu koja nastoji da pronadje različita opravdanja za terorizam.» Ovonedeljni napadi su upozorenje za sve o tome do čega može da dovede tolerisanje terorizma, naglasio je jordanski zvaničnik.


Provedba odluke Skupštine Kantona Sarajevo o spajanju Fonda KS za izgradnju stanova s Kantonalnim stambenim fondom;\nMinistarstvo prostornog uređenja, građenja i zaštite okoliša KS u junu je Skupštini KS trebalo uputiti Prijedlog odluke o spajanju Kantonalnog stambenog fonda Sarajevo i Fonda Kantona Sarajeva za izgradnju stanova za porodice šehida, poginulih boraca, ratne vojne invalide, demobilizirane borce i prognane osoba. To je navedeno u Programu rada Skupštine KS za 2019. godinu.\nKako su naveli iz Vlade KS u decembru, “izvršena je analiza osnivačkih akata Kantonalnog stambenog fonda Sarajevo i Fonda Kantona Sarajevo za izgradnju stanova za porodice šehida i poginulih boraca, ratne vojne invalide, demobilizirane borce i prognane osobe, obavljene su konsultacije u Općainskom sudu u Sarajevu vezano za upis u sudski registar i upis u zemljišne knjige”.\nKako se dalje navodi u izvještaju Vlade KS o realizaciji mjera, “na zahtjev Ministarstva Federalno ministarstvo finansija dostavilo podataka vezano za rješenje o obavljanju djelatnosti Fonda Kantona Sarajevo za izgradnju stanova za porodice šehida i poginulih boraca, ratne vojne invalide, demobilizirane borce i prognane osobe, obavljene konsultacije u Pravobranilaštvu Kantona Sarajevo, Ministru prostornog uređenja, građenja i zaštite okoliša Kantona Sarajevo i Ministrici pravde i uprave Kantona Sarajevo dostavljen prijedlog potrebnih aktivnosti, a sve u cilju donošenja akata potrebnih za spajanje ova dva fonda. Imenovana je komisija koja je radila na pripremi akata i donijela je rješenje (02-05-19730-15/19, doneseno 10.05.2019.godine) za izradu prijedloga odluke o osnivanju Fonda KS za porodice šehida i poginulih boraca, ratne vojne invalide, demobilizirane borce i prognane osobe i prijedlog odluke o osnivanju Stambenog fonda Sarajevo.”


Ovacije na premijeri filma "Deset u pola" Danisa Tanovića\nTanjug 29. novembra 2021. 10:36\nBEOGRAD – Komedija “Deset u pola“ Danisa Tanovića premijerno je prikazana sinoć u Kombank dvorani u okviru Festivala autorskog filma (FAF), a publika je film pozdravila gromoglasnim aplauzom i ovacijama.\n“Ovo je jedan od najlepših i najvažnijih događaja ovogodišnjeg festivala. Veliko mi je zadovoljstvo i čast da predstavim film velikog reditelja i velikog prijatelja našeg festivala – Danisa Tanovića”, rekao je predsednik Saveta FAF Srdan Golubović.\nGolubović je pročitao i pozdravno pismo reditelja Tanovića, u kojem on kaže da se nada da će projekcija filma “razbiti novembarsko sivilo“ i bar malo oraspoložiti publiku.\n“Ako nakon projekcije izađete gladni, ali sa osmehom i ako poželite da dođete u Sarajevo na jednu desetku u pola, smatraću da je naša misija bila uspešna”, naveo je Tanović u pismu.\n“Danis je ambasador Sarajevo Film Festivala. Ovaj film pokazuje kakvu vriednost autor tog kalibra donosi jednom projektu, bio to njegov autorski film ili komedija. Tanović je doneo jednu dodatnu vriednost u svakom pogledu – od razvoja ideje, do samih ljudi okupljenih oko filma”, izjavio je producent filma Jovan Marjanović.\nPubliku je u Kombank dvorani pozdravio deo ekipe filma – glumice i glumci Almir Palata, Anja Matković, Helena Vuković, Kerim Čutuna, Izudin Bajrović, Branko Đurić, scenarista Nikola Kuprešanin i producent Marjanović.\nTanovićevo ostvarenje nastalo je u produkciji Obala Art Centra i Turske radio-televizije, a uz podršku BH Telecoma i Visit Sarajevo.\nOvo ostvarenje otvorilo je ovogodišnji Sarajevo Film Festival, a pre Festivala autorskog filma u Beogradu prikazan je i na Zagreb Film Festivalu, na festivalima u Turskoj u Istanbulu – Bosphorus Film Festivalu i u Dohi u Kataru na Ajyal Film Festivalu.\nFilm će danas imati ekskluzivnu projekciju u Novom Sadu, a u bioskopima će se prikazivati od 2. decembra.


Pusićeva: Nepotrebne tenzije između Srbije i Hrvatske - 25.09.2015, Sputnik Srbija\nPusićeva: Nepotrebne tenzije između Srbije i Hrvatske\nHrvatska ministarka spoljnih i evropskih poslova Vesna Pusić rekla je da Hrvatska i Srbija, koje zbog talasa izbeglica jedna drugoj blokiraju granicu, treba što... 25.09.2015, Sputnik Srbija\n09:42 25.09.2015 (Osveženo: 03:35 26.08.2021)\nHrvatska ministarka spoljnih i evropskih poslova Vesna Pusić rekla je da Hrvatska i Srbija, koje zbog talasa izbeglica jedna drugoj blokiraju granicu, treba što pre da spuste napetosti i počnu da rešavaju izbegličku krizu u širem kontekstu, u partnerstvu sa Evropskom unijom i zemljama poput Turske.\n„Tenzije između Hrvatske i Srbije su potpuno nepotrebne… Mislim da treba što pre spustiti napetosti i početi sa rešavanjem problema, u partnerstvu sa državama EU, ali i sa državama kao što je Turska“, rekla je Pusićeva hrvatskim novinarima posle sastanka sa predsedavajućim Generalne skupštine UN Mogensom Liketoftom.\nVesna Pusić je dodala da je to „problem i jednoj i drugoj zemlji, i neće se rešiti prebacivanjem krivice“.\n„Nama je jasno da Srbija ne zna šta bi drugo nego da dovodi te izbeglice na hrvatsku granicu, ali treba to prepoznati kao nešto što za nas isto nije lako, da se u roku od jedne noći nosite sa deset do dvanaest hiljada ljudi koji vam prelaze granicu“, dodala je Pusićeva.\nHrvatska ministarka je rekla da je o globalnoj izbegličkoj krizi razgovarala i sa Liketoftom, koji je, kako je navela, „prepoznao da Hrvatska postupa sa izbeglicama na human način“.\n„Složili smo se da neposredno rešenje treba tražiti u razgovorima između Evropske unije i Turske i da EU, pa i čitav svet, treba da pomognu državama koje su prihvatile najveći broj izbeglica, a to su Turska, Jordan i Liban; i (da treba) finansijski da podnesu ovu situaciju, a situacija u potpunosti može da počne da se poboljšava kad se pronađe rešenje i zaustavi rat u Siriji“, dodala je Pusićeva.\nPusićeva će od 23. septembra do 2. oktobra u Njujorku učestvovati na 70. zasedanju Generalne skupštine UN.


Malinari dobili 90 miliona za đubrivo – Agropress\nFoto: RAS Srbija/M. Cvetković\nIvanjica, Arilje – Postojanje više udruženja malinara na teritoriji zapadne Srbije koja deluju u različitim pravcima,\nvodi zabunu među poljoprivredne proizvođače kada je upis i podela minirelanog đubriva u pitanju.\nBorko Pavić iz Centra za razvoj poljoprivrede Užica koji su inače i članovi osnivači Srpske maline, kaže da neka samozvana Asocijacija malinara Srbije, poziva građane preko javnih glasila da se upisuju za navodnu dodelu đubriva.\n„Mi smo 2012. bili organizatori u podeli veštačkog đubriva gde smo prošli kroz jednu procederu. Prvo smo morali dobiti saglasnost od ministarstva pa odluku Vlade Srbije, tek kasnije smo sa lokalniim samoupravama i poljoprivrednim stručnim službama pozivali ljude kako bi to podelili”, kaže Pavić dodajući da su kada je u pitanju ovogodišnja podela đubriva kontaktirali ministra poljoprivrede koji je decidno rekao da sa tim nema ništa i da ništa nije obećao.\nPavić je inače član Odbora za poljoprivredu Republike Srbije i prema njegovim rečima ni tamo niko ništa ne zna, tako da on smatra da je ovo jedna velika pometnja u narodu gde niko ne zna odgovor.\nBorko Pavić, Centar za razvoj poljoprivrede Užica,Foto: GZS\n„Mi smo kao savez Srpska malina koji postoji sedam godina, kontaktirali ministarstvo i na ime elementarne nepogode, tražili obeštećenje proizvođačima gde smo isključeni iz svih pregovora. A neka samozvana grupa ljudi koji se predstavlja kao udruženje ili asocijacija su došli do njih i vode sada glavnu reč”, navodi Pavić.\nOn dodaje da su prošlog petka imali skupštinu malinara u Arilju gde je narod izglasao nepoverenje ministru, jer kako kažu on nije izašao u javnost da objasni o čemu se radi.\n„Sada se prave spiskovi i uzima se članarina od takozvanih asocijacija, a šta se radi ne zna se, da li će tu samo neko ljudima da uzme pare. Tražili smo i da se MUP uključi kao i ministarstvo, vlada i skupština i da se razjasni po kojim kriterijumima i po čijoj odluci se deli đubrivo”, ističe Pavić.\nDragan Bogdanović,predsednik Udruženja Vilamet\nSa druge strane Dragan Bogdanović predsednik Udruženja malinara „Vilamet” i član Asocijacije „Malinari Srbije” kaže da je predsednik Aleksandar Vučić na ime prošlogodišnjih šteta koje su pretrpeli malinari opredelio 90 miliona za Moravički i Zlatiborski okrug.\n„Taj novac je usmeren ministarstvu poljoprivrede, a oni su preusmerili ka Asocijaciji malinara, jer smo mi učestvovali u tim pregovorima i opredelili nas da upisujemo ljude i odradimo taj posao”, kaže Bogdanović.\nPrema njegovim rečima u registar za dodelu mineralnog đubriva imaju pravo da se upišu svi koji imaju registrovana gazdinstva u Moravičkom i Zlatiborskom okrugu.\n„Kako bi svi dobili, dogovorili smo se da to bude do hektara maline i kupine. Planirali smo do se podeli 700-800 kg dubinskog i 400-500kg prihrane. Videćemo koliko će biti gazdinstava a koliko đubriva, pa ćemo prema tome ga i deliti”, navodi Bogdanović.\nBorko Pavić djubrivo malina malinari posvadjani Savez srpska arilje\nČekajući novog vlasnika Budimke


Direktor Republičkog hidrometeorološkog zavoda Srbije Jugoslav Nikolić objašnjava za "RTS" da je oluja koja je pogodila Srbiju bila uslovljena ciklonom koji se iz Sredozemlja premeštao ka Balkanu.\n- U interakciji sa jugozapadnom mlaznom strujom na visini, stvoreni su uslovi za vrlo intenzivnu olujnu nepogodu - napominje Nikolić.\n- Stvoreni su najmoćniji mogući olujno-gradonosni oblaci, superćelijski kumulonimbusi, sa visinom vrha preko 16 kilometara, olujnim, vetrom, pljuskovima i gradom - navodi Nikolić za "RTS".\n- On utiče na mikrofizičkom nivou, da se stvori što više sitnijih zrna grada. Oni se do zemlje ili otope ili padne sitniji grad, to je princip dejstva. Prednost raketnog sistema je što se direktno gađa cilj bez ugrožavanja ljudskih života - navodi Nikolić.\n- Nepogoda je zahvatila trećinu naše zemlje, oko 2,5 miliona hektara. Od 2,5 miliona zahvaćene površine, uhvatili smo gradonosna jezgra, to je 992.000 hektara, što je površina koja bi sigurno bila oštećena da nije bilo zaštite. Šteta se sada meri promilima, iako je na određenim mestima apsolutna i dramatična za onog čiji je posed pogođen. Ipak je to mali procenat ukupno - navodi direktor Republičkog hidrometeorološkog zavoda, institucije koja je zadužena za protivgradnu zaštitu.\nNevreme u Studenici


Fabris: Crna Gora je veliki potencijal za privlačenje stranih investicija - CdM\nFabris: Crna Gora je veliki potencijal za privlačenje stranih investicija\nProšloj godini Crna Gora je ostvarila značajnu stopu ekonomskog rasta, a viceguverner Centralne banke Nikola Fabris kaže da je stopu od 4,9 odsto malo ko očekivao, a sa optimizmom gleda na godinu pred nama.\n“Ono što mi očekujemo jeste da ćemo imati relativno visoku stopu ekonomskog rasta. Nije realno da ćemo očekivati visoku stopu rasta kao što smo ostavrili prošle godine. Moramo biti realni imajući u vidu da je i ta stopa rasta bila viša nego što je bilo ko očekivao, a sa druge strane vi ćete imati i efekat visoke baze jer ćete BDP iz ove upoređivati sa BDP-om iz prošle godine tako da mislim da treba očekivati umjereno visoku stopu ekonomskog rasta, a to je vjerovatno negdje blizu tro odsto”, kazao je Fabris u intervjuu za Nova M.\nFabris navodi i da je Crna Gora zemlja koja ima veliki potencijal za privlačenje stranih investicja. Šansu treba da tražimo u sektorima turizma i energetike, a potrebna je i bolja valorizacija poljoprivrede.\n“U januaru mjeecu ove godine imali smo neto priliv direktnih investicija oko 44 miliona eura prema preliminarnim podacima, što je jako visok priliv, tako da je generalno moje očekivanje da ćemo još dugi niz godina imati visoko učešće priliva stranih investicija, s obzirom da u Crnoj Gori postoji dosta investicionih mogućnosti za koje su zainteresovani strani investitori, počevši od turizma, energetike pa i nekih drugih oblasti kao što je poljoprivreda koja nije dovoljno iskorištena i koja bi mogla biti atraktivnija u nekom narednom periodu”, poručuje on.\nSve što se dešava u Atlas i Invest banci Montenegro, smatra Fabris, ne može negativno uticati na bankarski sistem u Crnoj Gori. Statistika pokazuje da je depozita više, a loših kredita manje.\n“Ukoliko pogledamo ključne bankarske indikatore evidentno je da sa podacima kojima trenutno raspolažemo za decembar prošle godine nije bilo negativnih dešavanja čak naprotiv imali smo poboljšanje svih indikatora, došlo je do rasta kredita, depozita, a nivo loših kredita je opao tako da nijesmo imali nikakvo ugrožavanje finansijske stabilnosti niti prelivanje negativnih efekata iz ove dvije banke”, istakao je viceguverner.\nNivo javnog duga u Crnoj Gori jeste visok, ali ne predstavlja alarm za državu. Fabris poručuje da je važno nastaviti sa mjerama fiskalne konsolidacije a posebno ga raduje što država uredno izmiruje svoje obaveze.\n“Na posljednoj emisiji euro obveznica ostvarena je najniža kamatna stopa ikada, što govori da i finansijska tržišta imaju povjerenje u fiskalnu politiku, tako da ja lično mislim da fiskalna stabilnost nije ugrožena i da neće biti ugrožena ukoliko nastavimo sa primjenom dogovorenih mjera fiskalne konsolidacije”, zaključuje Fabris.\nPrema projekcijama Vlade javni dug Crne Gore je na kraju prošle godine bio oko 3,2 milijarde eura ili nešto preko 70 odsto bruto domaćeg proizvoda.\nTagsCentralna banka ekonomija Nikola Fabris strane investicije\nDa ali da te inveaticije bydu u sluzbi prosperiteta svih gradjana a ne pojedinaca\nZnas li ti Nikola da u vecini zemalja svijeta mozes kupiti kucu ali zemlju ispod i oko nje nikad.Ako su investicije da sve prodamo kurti i murti onda alal bilo.Ajde dovedi jednoga da otvori kakvu fabriku cackalica recimo i zaposli 50 dusa pa date celivam tamo dje niko nije.\nMnogo je pametan.ovaj fabris.ali mi sirotinja godinama i decenijama nista ne osjecamo na nasa primanja . Plata i penzija.a i tu vazi pravilo .ko ima daj mu


Podrška porodicama dece sa smetnjama u razvoju sa ruralnog područja\nHomeRegionPodrška porodicama dece sa smetnjama u razvoju sa ruralnog područja\n12/07/2018Redakcija BALKAN TVRegion, Vesti0\nCentar za podršku porodicama dece i osoba sa poteškoćama „Dajte nam šansu-Zvezdice“ realizuje projekat „Snažna porodica-sretno dijete!“, koji se odnosi prvenstveno na podršku celoj porodici deteta sa smetnjama u razvoju, a koje žive u ruralnom području na teritoriji grada.\nU okviru ovog projekta, koji se realizuje uz podršku Grada – u društvenom domu u Bronzanom majdanu održana je grupna kreativna radionica i sastanak sa roditeljima.\nDanašnjim aktivnostima prisustvovala je i načelnica Odeljenja za kulturu, turizam i socijalnu politiku Natalija Trivić.\nKako su rekli iz udruženja, do sada su realizovani individualni defektološki tretmani za decu sa smetnjama u razvoju, urađena je priprema za radionice, a roditelji su upoznati sa pravima koja imaju njihova djeca.\n„Kroz projekat, deca sa smetnjama u razvoju, a koja žive u Bornzanom majdanu, imaju individualne defektološke i logopedske tretmane, što im posebno znači, jer tamošnja osnovna škola nema ni defektologa ni logopeda, koji bi deci sa smetnjama pružio podršku u radu i učenju. Pored individualnih tretmana, organizovane su i inkluzivne grupne radionice, gde radimo sa tipičnom decom na senzibilizaciji i prihvatanju vršnjaka sa smetnjama u razvoju. Takođe, za roditelje dece sa smetnjama u razvoju organizovana je i podrška psihologa, kako kroz grupni rad, tako i individualni tretmani – naveli su iz ovog udruženja.\n„Paladio“ nastupa u Art dvorištu\n„Leto na Vrbasu“ od 22. do 29. jula: Uvedene brojne novine


Pripremite okruženje sa pravilnim govorom\nVi i drugi odrasli u svetu Vašeg deteta činite njegovu jezički okolinu. Učinite da Vi i svi koji su uključeni u detetov život budu svesni toga kako je važno da korstite pravilan govor.\nUčinite da svi koji provode vreme sa detetom shvataju vrednost odgovora na detetove napore da kaže reči i da komunicira sa odraslima. Dete se zaista trudi i kada mu se to prizna, ohrabrićete ga da nastavi sa pokušajima, ali ukoliko niko to ne primećuje, može osetiti da su njegovi napori bezvredni i prestaće da pokušava.\nPovežite Vaše dete putem pravilnog govora sa njegovim svakodnevnim iskustvima.\nSvaki predmet koji koristite za kupanje, čišćenje, pripremu jela, oblačenje i druge svakodnevne aktivnosti porodice je reč koju Vaše dete uči. Imenovanjem predmeta istovremeno objašnjavate i njihovu funkciju. Na primer, postoje dečije kašičice, kašike za supu, dezertne kašičice, merice i kašičice za čaj. Koristite te reči umesto da ih sve samo zovete >>kašika<<. Te reči nisu teške za dete, jer pravilne reči imaju smisla kada se koriste u kontekstu svakodnevnog života i obogatiće njegov rečnik.\nKoristite pravilnu gramatiku i cele rečenice kad god je to moguće. Koristite govor koji će Vašem detetu dati dobar model da se izrazi jasno i da ga svi razumeju.\nOrganizujte svoje vreme tako da svakodnevno razgovarate sa svojom bebom.\nMorate biti stpljivi dok dođe do razgovora između Vas i Vašeg deteta. Biće uvek više reči koje Vaše dete razume, od onih koje koristi. Možete mu reći da ode i nađe svoje cipele i ono će jurnuti kroz sobu mnogo pre nego što će biti u stanju da ih drži u vazduhu i kaže:”Mama našao sam svoje cipele!” Morate biti strpljivi dovoljno da na početku samo vi govorite, kao i da interpretirate ono šta pokušava da Vam Vaše dete kaže.


...... n.labo... Prikaži\nUvođenje standarda u oblasti bezbednosti hrane Srbija\nFirma World Quality d.o.o sa sedištem u Kraljevu posluje od 2015. godine.\nOsnovna delatnost preduzeća je uvođenje standarda u oblasti bezbednosti hrane. Bavimo se konsaltingom, proverama i treningom u ovoj oblasti.\nIako smo skoro osnovani, u našem timu su stručnjaci sa dugogodišnjim iskustvom u ovoj oblasti, pa samim tim možemo osigurati da Vaš proizvod bude bezbedan po međunarodnim i domaćim standardima.\nDonošenjem Zakona o bezbednosti hrane 2009. godine uvodi se HACCP sistem koji predstavlja minimum higijenskih i bezbednosnih uslova koje treba ispuniti kako bi dobili bezbedan proizvod.\nCilj našeg poslovanja je da Vam pomognemo da uz minimalne troškove uvedete HACCP sistem u Vaše poslovanje.\nZa detaljnije informacije i savete budite slobodni da nas kontaktirate.


Zavisnost dece od igrica i interneta, kako sprečiti, ali i lečiti | Kosova.info\nDom|Lifestyle|Zavisnost dece od igrica i interneta, kako sprečiti, ali i lečiti\nZavisnost dece od igrica i interneta, kako sprečiti, ali i lečiti\nZavisnost mlađe populacije od igrica i interneta sve je veća, pa i podaci pokazuju da je u ovom trenutku oko dvadesetoro dece na odvikavanju od igrica na Klinici za odvikavanje u Drajzerovoj ulici u Beogradu.\nPoslednja istraživanja pokazuju da deca dnevno provedu oko četiri sata koristeći savremene tehnologije.\nTim povodom, za N1 je govorio psiholog Zoran Crnjin.\n„Do ovakve situacije dolazi iz više razloga. Sa jedne strane, igrice same po sebi postaju sve više adiktivnije i podstiču razvoj te zavisnosti, a upravo iz tog razloga je gejming industrija u porastu. Oni kreiraju sadržaj koji će privući sve više korisnika kako bi ih zadržali. Sa druge strane, i roditelji greše time što decu od najmlađeg uzrasta navikavaju na prisustvo mobilnih telefona, tableta, računara, jer je to roditeljima funkcionalno da umire decu kada su mala, a to kasnije može da postane problem. Neke preporuke su da vrlo mala deca provode do sat vremena u korišćenju pametnih uređaja“, ističe Crnjin.\nDodaje da deca provode više vremena nego što bi trebalo u korišćenju društvenih mreža i igranju igrica. Kod dece nešto starijeg uzrasta, preporuka je da se na te sadržaje potroši dva do dva i po sata dnevno, ne računajući korišćenje telefona i ostalih pametnih uređaja u edukativne svrhe.\nAli, upozorava, nije količina provedenog vremena ono što će nekoga da predisponira da se to može klasifikovati kao zavisnost, nego neki drugi faktori, kao što je da li je dete celog dana preokupirano igranjem igrica, da li je nesrećno, tužno, besno, da li ima nekih negativnih emocija u momentima kada ne igra igrice, da li zapostavlja neke druge obaveze i druge aktivnosti, da li je popustilo u školi i da li uprkos svesnosti o tome nastavlja da igra igrice.\nTakođe, tome doprinose i faktori kao što su da li laže prijatelje i porodicu o tome koliko vremena provodi igrajući igrice, da li reguliše neka druga emocionalna stanja putem igranja igrice. To su neki kriterijumi na osnovu kojih se može odrediti da li je neko zavisan od igrica ili nije.\nPrema njegovim rečima, statistike pokazuju da jedan do dva odsto dece koja provode mnogo vremena igrajući igrice spadaju u kategoriju zavisnika.\n“Potrebno je modelovati ponašanje koje želimo da izazovemo kod dece. Ako deca gledaju roditelje koji su po ceo dan na telefonima, nema puno smisla tražiti od njih da to ograniče na dva sata. Potrebno je uspostaviti zdrave navike u vezi sa telefonom, na primer da nakon 9, 10 uveče kod male dece nema korišćenja mobilnih telefona, a ne da se telefoni koriste kao neki vid uspavljivanja, pošto to često dovodi do kontraefekta i razbuđivanja zbog svetlosti ekrana. Zatim je preporučljivo postavljanje granica koliko je vremena dozvoljeno tokom dana za igranje igrica, da igrice mogu da se igraju nakon što se završe druge obaveze, kao što je domaći zadatak i da služe kao nagrada, a ne nešto što je sastavni deo dana”, kaže Crnjin.\nIstiče da veza između igranja igrica i vršnjačkog nasilja nije baš toliko direktna, ali da svakako deca modeluju svoje ponašanje na osnovu nekih uzora i često se identifikuju sa likovima iz igara.\nZato je, kaže, važno poslati poruku roditeljima da pažljivo biraju igrice koje su prilagođene uzrastu deteta koje ih igra, pošto su igrice za adolescente često znatno nasilnije nego one koje su predviđene za decu manjeg uzrasta.\nOpasnost društvenih mreža je što prikazuju idealizovane slike tuđih života\nŠto se tiče društvenih mreža, psiholog kaže da je logika za zavisnost od njih ista kao i logika za zavisnost od igrica.\nObjašnjava da svaki ‘lajk’ koji se dobije na slici postavljenoj na društvene mreže dovodi do lučenja hormona sreće (seratonina, dopamina, endorfina) i da se na taj način stvara zavisnost.\n“Opasnost društvenih mreža je što može da izazove i negativna osećanja, jer se tamo prikazuje iskrivljena realnost, odnosno ono što ljudi biraju da pokažu drugima. Često se gubi iz vida da mnogo toga što se dešava u tuđim životima zapravo nikada ne dođe do društvenih mreža. Niko neće okačiti sliku na kojoj je uplakan, uflekan, a ljudi često porede sopstvene živote sa tom idealizovanom slikom koja se predstavlja na društvenim mrežama i koja može dovesti do negativnih osećanja”, naglašava Zoran Crnjin.\nPoručuje da nekada iza zavisnosti od igranja igara ili od društvenih mreža kod male dece u pozadini može biti neki porodični problem.\n“Možda dete beži od konflikta roditelja ulaskom u svet igara. U tom slučaju se preporučuje sistemska porodična terapija. U nekim drugim slučajevima, ukoliko dete reguliše svoje emocije putem video igara, primenjuje se kognitivno-bihejvioralna terapija”, ukazao je.\nCrnjin zaključuje da se terapija razlikuje od slučaja do slučaja i od deteta do deteta, ali da je najvažnije da se zna šta se nalazi u pozadini same zavisnosti, kako bi mogla da se preporuči adekvatna terapija.\nRaste strah od rata u Evropi – Bajden šalje još vojnika, Putin kritikuje SAD\nDa sam ja predsednik Ustav ne bi bio promenjen


Fejsbuk neefikasan u borbi sa LAŽIMA O KOVIDU, moraju više da radi na uklanjanju netačnih informacija o vakcinama\nKompanija Fejsbuk ne preduzima dovoljno da zaustavi širenje lažnih tvrdnji o kovidu-19 i vakcinama, izjavila je danas portparolka Bele kuće Džen Psaki.\nFejsbuk, koji je vlasnik i Instagrama i Votsapa, mora više da radi na uklanjanju netačnih informacija o vakcinama sa svoje platforme, kazala je Psaki.\nOna tvrdi da je 12 ljudi odgovorno za gotovo 65 odsto antivakserskog dezinformišanja na društvenim mrežama, preneo je Rojters.\n"Svi su oni ostali aktivni na Fejsbuku", kazala je Psaki.\nDodala je da mreža "treba da brže briše štetne, nasilne objave".\nPsaki: "Zvanična preporuka SAD, treća doza vakcine posle OSAM MESECI"\nPsaki kritikuje Fejsbuk zbog dezinformacija o vakcinama


Visok vodostaj rijeke Kupe\nIako situacija nije alarmantna, skoro neprekidna kiša koja pada podignula je vodostaje rijeka na sisačkom području.\nKupa koja preko Karlovca teče prema Sisku, u Karlovcu je dosegla razinu 408 centimetara i u razini je izvanrednog stanja.\nSava je u sisačkom naselju Crnac na granici izvanrednog stanja i svaki sat varira po centimetar gore-dolje. Na retenciji Lonjskog polja, situacija je također zabrinjavajuća i godovo svi dijelovi retencije su u crvenoj zoni.\nPrestanak padalina se očekuje u nastavku tjedna i ne bi trebalo biti kišnih razdoblja, no vodostaji nisu statični i razvoj situacije bit će očigledniji u danima koji dolaze.


Fejsbuk odblokirao stranicu RT - Sputnjik Srbija\n18:53 19.01.2017 (osveženo 19:08 19.01.2017) Preuzmite kraći link\nStranica RT na Fejsbuku je proradila, saopštili su na ruskoj televiziji.\n„U ovom trenutku sve funkcije ove stranice se podižu i dostupne su njenom vlasniku. Razlozi za privremeno blokiranje jednog broja funkcija se utvrđuje“, saopštio je za RT zvanični predstavnik Fejsbuka.\nRanije je objavljeno da je Fejsbuk odblokirao RT pristup objavljivanju saopštenja koje sadrži linkove, slike i video na televiziji na engleskom jeziku na društvenoj mreži.\nPristup je blokiran nakon prenosa pres-konferencije predsednika SAD Baraka Obame. Pretpostavlja se da je Fejsbuk greškom odredio da RT nema prava na prenos.\nNavedeno je da će zabrana važiti do 21. januara u 20.25.


U Bagdadu novi samoubilački napad\nBombaš samoubica, aktivirao je eksploziv obavijen oko pojasa u restoranu u koji često dolaze pripadnici iračke policije i vojno osoblje.\nDok američke i iračke snage nastavljaju dve velike ofanzive, u napadu u prestonici poginule su najmanje 23 osobe. Restoran u kojem je izvršen napad nalazi se svega nekoliko stotina metara od dobro čuvane, takozvane Zelene zone, u kojoj su vladine zgrade i ambasade. Obezbeđenje tog dela grada je veoma jako zbog opasnosti od automobila bombi, ali je u ovom slučaju bombaš samoubica opasan eksplozivom jednostavno ušao u restoran pun vojnog i policijskog osoblja i aktivirao eksploziv. Od aprila kada je formirana iračka prelazna vlada, pobunjenici su ubili više od hiljadu ljudi, mahom u samoubilačkim napadima, a česte mete napada su upravo pripadnici policije i vojske. U međuvremenu, u toku su dve velike ofanzive iračkih i američkih snaga nazvane “Operacija koplje” - u blizini sirijske granice i ”Operacija bodež“ - severozapadno od Bagdada.. Pred početak Operacije ”Koplje“, brigadni general Donald Alston je rekao da je Sirija glavni izvor stranih boraca i oružja za pobunjenike u Iraku.\n“Postoji istorija starih krijumčarskih pravaca, zbog koje je za ljude koji žele da uđu u Irak veliki izazov da pronađu te staze. U njihovom prebacivanju učestvuju pripadnici plemena koja žive uz granicu, koji pomažu stanim borcima da je pređu i da olakšaju snabdevanje. Problem poroznosti Sirijske granice je čini mi se najveći problem.“\nVojni zvaničnici kažu da u obe operacije učestvuje po hiljadu američkih i iračkih vojnika. Operacija koplje vodi se u provinciji Anbar, pretežno oko grada Karabile. Operacija bodež, skoncentrisana na region severozapadno od Bagdada, ima za cilj uništavanje pobunjeničkih logora za obuku. Vojni zvaničnici navode da je od početka operacija, ubijeno oko 60 i zarobljeno oko 100 pobunjenika.


Balkan - datum: 2019-03-24 AUSTRIJSKA BISKUPSKA KONFERENCIJA POTVRDILA\nSkup u Blajburgu U Blajburgu neće biti mise Kristof Šenborn je precizirao da austrijska crkva ne može zabraniti ljudima da dođu na Blajburg, i da se zabrana odnosi samo na misu\nMisa na Blajburgu neće biti služena, potvrdila je Austrijska biskupska konferencija, koja napominje da austrijsko javno mnjenje skup na Blajburgu doživljava kao fašistički.\nPredsjednik Austrijske biskupske konferencije Kristof Šenborn navodi da je za Hrvate skup u Blajburgu - „istorija predaka”.\nOn je, zbog toga, predložio Hrvatskoj biskupskoj konferenciji da nastave razgovor uz komisiju istoričara, prenose hrvatski elektronski mediji i portali.\n-U Austriji se navodi da je riječ o fašističkom okupljanju, a u Hrvatskoj je to - „istorija predaka”. Ja bih preporučio Hrvatskoj biskupskoj konferenciji i Saboru da pokušamo zajedno obraditi tu kompleksnu istoriju - poručio je Šenborn.\nOn je podsjetio da je Biskupija u Austriji nadležna za održavanje mise na Blajburgu i da je odluka bila negativna.\nŠenborn je precizirao da austrijska crkva ne može zabraniti ljudima da dođu na Blajburg, i da se zabrana odnosi samo na misu.\nKatolička crkva u Koruškoj nije prihvatila da i ove godine na Blajburgu bude služena misa za ustaše, domobrane i druge saradnike nacističke Njemačke, među kojima su i pripadnici „Handžar divizije”.\nAustrijske vlasti ocjenjuju da se komemoracija na Blajburgu odavno pretvorila u neonacistički skup, pa su pooštrile kazne sa ustaške simbole i poistovjetile taj pokret sa teroristima.


One će zajedno sa svojom kapitenkom i kraljicom ajvara Radojkom Vujadinov, učestvovati na nacionalnom takmičenju koje će 9. oktobra biti održano u Beogradu.\nEkipa “Suvače” bila je bolja od ostalih devet koje su, u petak, učestovale na lokalnom nadmetanju, koje je šesti put održano u Kikindi.\nZa ovaj uspeh osvojile su šporet “smederevac”, medaalje i pehar, a Radojka Vujadinov, dobila je i krunu za glavu. Osim njih, na nacionalnom takmičenju učestvovaće i ekipa koja je osvojila drugo mesto u Kikindi, a to je zanimljiv muški duet ““Veni, vidi, vici” iz Velebita kod Kanjiže.\nKikinđani brane titulu najboljih majstora u kuvanju ajvara, jer je prošle godine pobedu na takmičenju u Beogradu osvojila ekipa udruženja žena “Jedinstvo” iz Ruskog Sela.\nU KURŠUMLIJI BIRAJU NAJBOLJI AJVAR: Jedinstvena manifestacija Turističke organizacije - "Izađi mi na teglu"\nKikinda Izađi mi na teglu ajvar takmičenje


Uslovi poslovanja - NCST\nOPŠTI USLOVI POSLOVANJA PREDUZEĆA NCSTransport doo, Mileve Marić Ajnštajn 88/28, 11073 BEOGRAD KOJI SE PRIMENJUJU NA UGOVOR O TRANSPORTU I ŠPEDICIJI\n1. PREDMET REGULISANJA, SVRHA I POLJE PRIMENE\n1.1 Ovi Opšti uslovi poslovanja (U daljem tekstu „Uslovi“) primenjuju se na sve ugovore zaključene od strane preduzeća NCSTransport d.o.o. Mileve Marić Ajnštajn 88/28, RS 11073 Beograd (U daljem tekstu „NCST“) u formi ugovora o špediciji (U daljem tekstu „Ugovor“), i predstavljaju sastavni deo ovih Ugovora.\n1.2 Ugovor o transportu i špediciji je usmeni ili pisani ugovor kojim se obavezuje NCST da radi prevoza određene stvari zaključi, u svoje ime i za račun nalogodavca, kao i u svoje ime i za svoj račun, ugovore o prevozu i druge ugovore potrebne za izvršenje prevoza, kao i da obavi ostale uobičajene poslove i radnje, a nalogodavac se obavezuje da mu isplati određenu naknadu.\n1.3 Za potrebe Uslova ugovornim stranama ugovora o transportu i špediciji, smatraće se NCST i Nalogodavac.\n1.4 NCST je organizator otpreme i dopreme stvari u drumskom saobraćaju na prevoznim putevima drumskog saobraćaja, koji pruža sve usluge u vezi sa prevozom, konsolidacijom, skladištenjem, manipulacijom, pakovanjem, distribucijom robe, kao i sve druge usluge iz delatnosti NCST, kao i usluge u vezi sa navedenim, a koje nisu ograničene samo na carinska pitanja, carinjenje robe, naplatu i obezbeđivanje dokumenata u vezi sa robom.\n1.5 Nalogodavac je lice po čijem nalogu NCST preduzima pravne i faktičke radnje navedene u tački 1.2 Uslova.\n1.6 Uslovi Nalogodavca ili trećih lica u čijem interesu Nalogodavac istupa nisu obavezujući za NCST, s tim da NCST i Nalogodavac imaju pravo da ih isključivo i u pisanoj formi ugovore i prihvate.\n1.7 Smatraće se da je upućivanjem naloga Nalogodavac u potpunosti upoznat sa Uslovima i da ih je u potpunosti razumeo i prihvatio kao obavezujuće.\n1.8 Imperativne pozitivnopravne odredbe zakona i drugih podzakonskih propisa određuju obim, ali ne isključuju primenu ovih Uslova.\n1.9 Obaveze NCST koje proizilaze iz Ugovora podležu nacionalnim i međunarodnim propisima, naročito u pogledu usaglašenosti sa evropskim i američkim merama embarga, a u slučaju sukoba sa odredbama Uslova i/ili Ugovora, pomenuti propisi će biti preovlađujući.\n2.1 Ponuda NCST obuhvata samo one poslove koji su u njoj navedeni, a važeća je samo ona ponuda koja sadrži poseban rok u kome se može prihvati.\n2.2 Ponuda je predlog za zaključenje ugovora koju NCST uputi Nalogodavcu, a koja sadrži sve bitne stavke Ugovora, tako da bi se njegovim prihvatanjem mogao zaključiti Ugovor.\n2.3 NCST je vezan ponudom izuzev ako je svoju obavezu da održi ponudu isključio, ili ako to isključenje proizilazi iz okolnosti posla, a ponuda se može opozvati ukoliko je Nalogodavac primio opoziv pre prijema ponude ili istovremeno sa njom.\n2.4 Ponuda obavezuje NCST do isteka roka određenog ponudom.\n2.5 Ponuda je prihvaćena kad NCST primi izjavu Nalogodavca da prihvata ponudu, ili kad Nalogodavac pošalje stvar ili plati cenu, kao i kad učini neku drugu radnju koja se, na osnovu ponude, prakse utvrđene između zainteresovanih strana ili običaja, može smatrati kao izjava o prihvatanju.\n2.6 Prihvatanje se može opozvati ako NCST primi izjavu o opozivanju pre izjave o prihvatanju ili istovremeno sa njom.\n2.7 Ako Nalogodavac izjavi da prihvata ponudu i istovremeno predloži da se ona u nečemu izmeni ili dopuni, smatra se da je ponudu odbio i da je sa svoje strane učinio ponudu NCST, dajući mu nalog u smislu člana 3. ovih Uslova.\n2.8 Ponuda u obliku jedne ukupne svote važi prema okolnostima koje postoje u trenutku kada je ponuda učinjena i sadrži specifikaciju svih troškova u vezi sa izvršenjem posla, a troškove koji nisu obuhvaćeni takvom ponudom Nalogodavac će posebno nadoknaditi NCST.\n3.1 Transport robe vrši se na osnovu naloga datog u formi propisanoj ovim Uslovima, koji Nalogodavac daje NCST, a NCST prihvata, takođe, u skladu sa odredbama ovih Uslova, sve u vezi sa organizovanjem transporta robe, sa sadržinom iz tačke 3.2. ovog člana.\n3.2 Nalog iz tačke 3.1. ovog člana sadrži, ali se ne ograničava, na sledeće podatke:\n3.2.1 Poslovne podatke Nalogodavca (matični broj, poreski identifikacioni broj, imena lica ovlašćenih za komunikaciju u vezi sa izvršenjem transporta, brojeve tekućih računa, podatke o sertifikatima, standardima ili licencama, odgovarajuću prevoznu klauzulu (ICC INCOTERMS® 2010), ukoliko su potrebni za izvršenje transporta itd.);\n3.2.2 Mesto utovara robe;\n3.2.3 Mesto istovara robe;\n3.2.4 Specifikaciju robe (vrsta, količina, pakovanje, vrednost , radno vreme magacina, špeditera itd.);\n3.2.5 Naknadu za izvršenje transporta;\n3.3 Nalogodavac je u obavezi da na pogodan način o svim relevantnim promenama podataka iz tačke 3.2. ovog člana obavesti NCST bez odlaganja.\n3.4 Nalogodavac je u obavezi da o nameri da prenese svoja prava iz Ugovora na treća lica pismeno obavesti NCST, pre njihovog faktičkog prenosa, što podrazumeva i informacije o svim bitnim elementima takvog pravnog posla, odnosno prenosa.\n3.5 Ukoliko Nalogodavac izvrši prenos prava na treće lice bez prethodnog obaveštavanja, NCST je odgovoran prema licu na koga su preneta prava, u granicama svojih obaveza prema Nalogodavcu, tek od momenta prijema obaveštenja o izvršenom prenosu.\n3.6 Nalog se po pravilu daje pismeno, a nalog dat usmeno, telefonom i/ili elektronskom poštom mora biti potvrđen istog, a najkasnije narednog radnog dana, do isteka radnog vremena.\n3.7 Ako je nalog dat usmeno, telefonom i/ili elektronskom poštom, a nije naknadno pismeno i/ili elektronskim potpisom potvrđen u smislu prethodnog stava, isključuje se odgovornost NCST za nastanak eventualne štete.\n3.8 Kad je nalog očito nepotpun, nejasan ili protivrečan, NCST je ovlašćen da od Nalogodavca zatraži potrebna razjašnjenja, a ukoliko je NCST u nemogućnosti da pribavi potrebno razjašnjenje, a posao ne trpi odlaganje, dužan je postupiti sa pažnjom dobrog privrednika, štiteći interese Nalogodavca, s tim da ga o svom postupanju obavesti čim to okolnosti dozvole.\n3.9 Nalogodavac je u obavezi da NCST blagovremeno preda sva neophodna dokumenta potrebna za izvršenje naloga, a smatraće se da Nalogodavac nije blagovremeno predao NCST dokumenta i u onim slučajevima kad treće lice koje istupa u interesu Nalogodavca nije NCST blagovremeno dostavilo takva dokumenta.\n3.10 NCST neće odgovarati za skrivene nedostatke dokumenata, a sve štetne posledice proistekle iz takvih nedostataka ili njihove neblagovremene predaje NCST snosiće isključivo Nalogodavac.\n3.11 Svako isključenje klauzula u prevoznim dokumentima od strane Nalogodavca mora biti izričito saopšteno NCST, u pisanoj formi, koji je dužan upozoriti Nalogodavca kad usled isključenja ili dodavanja klauzula u prevoznim dokumentima mogu očigledno nastati štetne posledice.\n3.12 NCST nije u obavezi da ispituje ovlašćenja donosioca dokumenata, kao ni ovlašćenja potpisnika naloga.\n3.13 Nalogodavac je u obavezi da obavesti NCST da po primljenom nalogu postoje zakonska ili druga ograničenja za prevoz stvari, te da postoje uvozna, izvozna ili tranzitna ograničenja. Nalogodavac će biti u obavezi da naknadi svaku štetu nastalu usled ovakvih ograničenja.\n3.14 Nalogodavac je u obavezi da nadoknadi celokupnu štetu koja nastane usled pogrešnog, nepotpunog, nejasnog, protivrečnog ili neblagovremeno datog naloga.\n3.15 Nalogodavac je odgovoran za organizovanje utovara bezbednog za rad i bezbednog za prevoz. Utovar koji je bezbedan za prevoz:\n1) Roba i njena ambalaža moraju biti u ispravnom stanju te pogodne za bezbedan transport (stabilno upakovano kao jedinica).\n2) Palete ili druga pomoćna sredstva koja se koriste moraju biti tehnički besprekorni.\n3) Roba mora biti postavljena tako da ne može da sklizne, da se izbegnu oštećenja, te da je isključena mogućnost prevrtanja ili ispadanja iz vozila. Utovar koji je bezbedan za rad:\n1) Pridržavanje dozvoljene ukupne težine\n2) Pridržavanje dozvoljenog osovinskog opterećenja\n3) Pridržavanje dozvoljenih gabarita vozila uključujući teret\n5) Sposobnosti/funkcije vozila ne smeju biti ugrožene (jednostrano slaganje robe, čeoni utovar)\n4. ZAKLjUČENjE UGOVORA\n4.1 Ugovor je zaključen:\n4.1.1 U slučaju ponude NCST – onog časa kad NCST primi izjavu Nalogodavca da prihvata ponudu, a smatraće se da je zaključen u mestu u kome je Nalogodavac imao svoje sedište u trenutku kad je prihvatio ponudu.\n4.1.2 U slučaju naloga Nalogodavca: – onog časa kad NCST primi nalog Nalogodavca, a isti ne odbije odmah u pisanoj formi, a najkasnije prvog narednog radnog dana, u kom slučaju će se smatrati da je Ugovor zaključen u mestu u kome je NCST imao svoje sedište u trenutku kada je primio nalog Nalogodavca.\n4.2 NCST, kao lice koje stoji u stalnoj poslovnoj vezi s Nalogodavcem, kao i lice u čiju poslovnu delatnost spada vršenje naloga u pogledu određene robe, dužan je da izvrši dobijeni nalog ako ga nije odmah odbio, a u slučaju da nalog nije odbijen, smatra se da je ugovor zaključen u trenutku kad je nalog stigao NCST.\n5. USLOVI TRANSPORTA\nAngažovanje trećih lica od strane NCST\n5.1 Nalogom se ne može isključiti pravo NCST da radi transporta stvari angažuje treća lica, a ukoliko sam izvrši prevoz ima prava, obaveze i odgovornosti prevozioca iz ugovora o prevozu.\n5.2 NCST nije u obavezi da obavesti Nalogodavca o angažovanju trećih lica, osim u situaciji kada je to izričito ugovoreno između NCST i Nalogodavca.\nPrijem i predaja stvari\n5.3 Smatraće se da je NCST primio stvari u momentu kada je iste preuzeo radi izvršenja naloga Nalogodavca.\n5.4 Smatraće se da je predajom prevoziocu izvršena predaja stvari.\n5.5 Na sva pitanja u vezi sa prijemom i predajom stvari koje su predmet transporta, a koja nisu regulisana ovim Uslovima, primenjivaće se opšta pravila stvarnog i obligacionog prava o prijemu i predaji stvari.\n5.6 Naručilac će NCST uputiti poseban nalog za prevoz opasnih materija u skladu sa ADR (European agreement concerning the international transit of dangerous goods), RID (Regulations concerning the international railway transport of dangerous goods), IMDG (International Maritime Dangerous Goods), DGR (Dangerous Goods Regulations) i drugim ograničavajućim propisima u ovoj oblasti, a Ugovor će se smatrati zaključenim samo ukoliko ovakav nalog NCST izričito prihvati.\n5.7 Opasne materije moraju biti upakovane i obeležene na način da budu u skladu sa zakonskim odredbama i međunarodnim konvencijama koje se odnose na prevoz, rukovanje i skladištenje robe, a uz takvu vrstu robe moraju biti priložena neophodna dokumentacija.\n5.8 Kada se u pošiljci nalaze dragocenosti, hartije od vrednosti ili druge skupocene stvari, Nalogodavac je u obavezi da o tome obavesti NCST i saopštiti mu njihovu vrednost u času predaje radi otpreme, a procenu o tome da li je pošiljka i koliko skupocena odnosno dragocena, i potrebe obaveštavanja NCST radi posebnog opreza pri manipulaciji, dodatnom osiguranju i slično, donosi isključivo Nalogodavac.\n5.9 Ukoliko ovakva roba bude predata NCST bez posebne najave ili identifikacije, Nalogodavac će biti odgovoran za štetu, čak i ukoliko njegova krivica ne bude dokazana, i to prema pravilima objektivne odgovornosti za štetu.\n5.10 U slučaju neposredne opasnosti NCST može uništiti navedenu robu, i to bez prethodnog obaveštenja Nalogodavcu. Stvari NCST je obavezan da robu koju je primio od Nalogodavca ili od trećih lica, čuva sa pažnjom dobrog privrednika. Isporučilac je dužan da stvari koje su predmet transporta pakuje u skladu sa njihovom prirodom, karakteristikama, potrebama prevoznog puta i potrebama prevoznog sredstva, a NCST neće biti odgovoran za štetu koja nastane usled nepridržavanja navedenim obavezama. NCST preuzima komadne stvari samo po broju komada, a rasute stvari prema nalogu Nalogodavca ili prevoznim dokumentima, bez odgovornosti za tačnost podataka o težini, sadržaju ili prirodi stvari, osim ukoliko nije drugačije ugovoreno. Vaganje, merenje i brojanje stvari i koleta vrši se isključivo po nalogu ili u slučaju očitog oštećenja i manjka robe, uz naplatu troškova i dodatne naknade, a NCST može vagati stvari i angažovanjem specijalizovane organizacije. NCST ima zakonsko pravo zaloge i pravo zadržavanja na stvarima koje su mu predate na otpremanje i u vezi sa otpremanjem, radi obezbeđenja naplate svojih potraživanja koji su nastali u vezi sa Ugovorom. NCST ima pravo zaloge, sve dok takve stvari ima u državini ili dok ima u rukama ispravu pomoću koje može sa takvim stvarima raspolagati.\n5.11 Kad su po nalogu Nalogodavca stvari stavljene na raspolaganje trećem licu, ili treba da se predaju trećem licu, NCST se može koristiti pravom zaloge za potraživanja prema trećim licima samo ako je potraživanje u vezi sa stvarima koje izvršilac drži po pomenutom\n5.12 NCST je obavezan da u toku izvršenja posla štiti interese Nalogodavca, postupajući sa pažnjom dobrog privrednika, posebno vodeći računa o izboru lica sa kojima zaključuje pojedine ugovore (prevozioca, osigurača, skladištara i dr.), obezbeđujući zaštitu prava NCST u odnosu na treća lica.\n5.13 NCST je obavezan da se pridržava naloga, kao i sporazuma sa Nalogodavcem, uključujući, ali ne ograničavajući se na, sve elemente naloga navedene u tački 3.2. Uslova, sa pažnjom dobrog privrednika, u skladu sa uobičajenom poslovnom praksom.\n5.14 NCST je dužan da upozori Nalogodavca o svim nedostacima u vezi njegovog naloga od početka do kraja njegove realizacije.\n5.15 NCST se u transportu robe pridržava saobraćanih propisa i propisa u vezi sa transportom specifične robe, s obzirom na njenu vrstu, težinu i druge karakteristike, i obezbeđuje vršenje transporta odgovarajućim prevoznim sredstvima na odgovarajućim transportnim saobraćajnicama.\n5.16 Na zahtev Nalogodavca, NCST je u obavezi da Nalogodavca blagovremeno obavesti o trenutnoj fazi izvršenja Ugovora.\n5.17 NCST je obavezan da se pridržava uputstava Nalogodavca kao i da iste ispita, rukovodeći se svojim znanjem i stručnošću, kao i da savetuje Nalogodavca usmeno i/ili pisano u vezi sa svim manjkavostima i eventualnim nelogičnostima u izvršenju naloga ili konkretnog uputstva Nalogodavca.\n5.18 U slučaju nepotpunih, nelogičnih i manjkavih naloga ili uputstava, NCST je ovlašćen da se obrati Nalogodavcu, radi potrebnih razjašnjenja, a Nalogodavac je dužan da NCST pruži tražena objašnjenja i razjašnjenja, a ukoliko to ne učini na pogodan način, NCST će u daljem izvršenju naloga postupati u skladu sa pažnjom dobrog privrednika i uobičajenom poslovnom praksom, starajući se o interesima Nalogodavca.\n5.19 U slučaju kada je izvršenje posla već započelo, a Nalogodavac izmeni nalog, NCST će postupati po izmenjenom nalogu ukoliko je to prema okolnostima slučaja moguće, pri čemu ne može snositi bilo kakve posledice izazvane izmenom dispozicije.\n5.20 NCST je obavezan da, počev od prijema robe, pa sve do njene predaje, kao i u periodu transporta robe, obezbedi da roba unutar transportnih sredstava bude složena na pogodan i bezbedan način, osim ukoliko navedenu obavezu u skladu sa Ugovorom nisu preuzela druga lica.\n5.21 NCST je odgovoran za rok otpreme ili isporuke samo ako se na to izričito obavezao, pa i onda u granicama odgovornosti vozara i drugih učesnika u transportu robe koje angažuje.\n5.22 NCST je dužan da u mestu pretovara stvari postupa savesno i pažljivo, kako bi se pretovar obavio na najpovoljniji način.\n5.23 NCST ne odgovara za smetnje i zakašnjenja u pretovaru stvari koje su posledica propusta prevozilaca, pretovarnih i drugih organizacija ili razloga više sile.\n5.24 NCST ne odgovara za neblagovremeno postavljanje prevoznih sredstava od strane vozara, niti za neblagovremeno prispeće stvari usled zastoja u saobraćaju i drugih smetnji. Dostavljanje prevoznih i propratnih dokumenata\n5.25 Nalogodavac se obavezuje da NCST pruži sve podatke i dostavi sve dokumente koji se odnose na transport robe, a koji su potrebni za izvršenje prevoza ili zaključenje ugovora o prevozu sa trećim licima.\n5.26 Međusobno dostavljanje vršiće se na registrovanim adresama Nalogodavca i NCST, odnosno posebnim adresama za prijem pošte, ukoliko su takve adrese registrovane u registru privrednih subjekata.\n5.27 Dostavljanje se može vršiti i na drugim adresama samo po izričitom nalogu NCST, odnosno Nalogodavca.\n5.28 Ako je dostava pismena Naručiocu na adresu za prijem pošte, odnosno na adresu sedišta Naručioca ako Naručilac nema posebnu registrovanu adresu za prijem pošte, putem preporučene pošiljke u smislu zakona kojim se uređuju poštanske usluge bila bezuspešna, smatraće se da je dostava te pošiljke uredno izvršena istekom roka od 8 (osam) dana od dana drugog slanja te pošiljke, pod uslovom da je između ta dva slanja proteklo najmanje 15 (petnaest) dana.\n5.29 Pravila o dostavljanju propisana tačkom 5.38 Uslova primenjivaće se i kada se dostavljanje vrši na adresu iz tačke 5.37 Uslova.\n5.30 Pored registrovane adrese sedišta, odnosno registrovane posebne adrese za prijem pošte, Naručilac je u obavezi da NCST dostavi važeću adresu za prijem elektronske pošte.\n5.31 Naručilac može dostaviti potrebne prevozne i propratne dokumente i u elektronskoj formi, a na zahtev NCST obavezan je da takve dokumente dostavi.\n5.32 Dostavljanjem prevoznih i propratnih dokumenata u elektronskoj formi ne može se isključiti obaveza Naručioca da NCST sve potrebne dokumente dostavi i u pisanoj formi, osim ukoliko je drugačije ugovoreno.\n5.33 U slučaju bilo kakve nesaglasnosti podataka sadržanih u dokumentima u elektronskoj formi sa podacima sadržanim u dokumentima u pisanoj formi, smatraće se da su relevantni podaci sadržani u dokumentima u elektronskoj formi.\n5.34 Nalogodavac će naknaditi celokupnu štetu koju NCST pretrpi usled nesaglasnosti podataka sadržanih u dokumentima u elektronskoj formi sa podacima sadržanim u dokumentima u pisanoj formi.\n5.35 Poslovna pisma i drugi dokumenti Naručioca, uključujući i one u elektronskoj formi, koji su upućeni NCST sadrže poslovno ili skraćeno poslovno ime, sedište, adresu za prijem pošte ako se razlikuje od sedišta, matični broj i poreski identifikacioni broj Naručioca.\n5.36 Nalogodavac ne može isticati prema NCST bilo kakve nedostatke u pogledu forme svojih poslovnih pisama i drugih dokumenata koje upućuje NCST, niti nedostatke u pogledu ovlašćenja za potpisivanje tih dokumenata, bilo da su u pitanju dokumenti u pisanoj ili elektronskoj formi.\n5.37 Komunikacija između NCST i Nalogodavca mora se odvijati na način da se obezbedi očuvanje poverljivih informacija.\n5.38 Ukoliko krivicom Nalogodavca roba koja je predmet transporta ne bude predata na ugovorenom mestu u skladu sa nalogom, Nalogodavac je dužan da prevoz robe na drugo mesto ugovori isključivo sa NCST i da mu za to isplati punu cenu usluge, kao i da NCST nadoknadi celokupnu štetu koju je pretrpeo u vezi sa tim.\n5.39 O svakom materijalnom nedostatku na robi prilikom njenog dospeća na mesto istovara, odnosno svakoj promeni vezanoj za kvantitet ili kvalitet robe u odnosu na kvantitet i kvalitet koji je postojao u trenutku prvog preuzimanja robe od strane NCST, NCST će bez odlaganja obavestiti Nalogodavca i tome sačiniti Zapisnik o stanju robe, kao i preduzeti sve potrebne mere radi očuvanja Nalogodavčevih prava i interesa i postupa u skladu sa njegovim uputstvima u vezi sa navedenim okolnostima.\n5.40 Ukoliko NCST nije kriv za nastale promene na robi, za svako dalje postupanje po uputstvu Nalogodavca, odnosno hitno postupanje radi očuvanja prava i interesa Nalogodavca koje je morao preduzeti i bez prethodnog obaveštenja Nalogodavcu, imaće pravo na posebnu naknadu.\n5.41 Nalogodavac je dužan da primaocu robe koja je predmet transporta ukaže na obavezu da odmah nakon prijema ove robe istu sa dužnom pažnjom pregleda, te da o svim uočenim nedostacima odmah, a najkasnije u roku od 3 (tri) dana, obavesti Nalogodavca.\n5.42 Nalogodavac je dužan da o primljenim reklamacijama iz prethodnog stava obavesti NCST, odmah po prijemu, a najkasnije prvog narednog radnog dana („Obaveštenje“).\n5.43 Obaveštenje iz prethodnog stava Nalogodavac će uputiti NCST u pisanom obliku, a isto mora sadržati detaljno obrazloženje predmetne reklamacije sa odgovarajućim dokazima, takođe u pisanom obliku, kao i jasno preciziranje u čemu se ogleda odgovornost NCST, odnosno njegova krivica za nastalu štetu.\n5.44 Ukoliko Obaveštenje sadrži sve potrebne elemente, kako u formalnom, tako i u materijalnom smislu, NCST će na iste odgovoriti Nalogodavcu u istoj formi, u roku od 8 (osam) dana od dana prijema.\n5.45 Ukoliko Obaveštenje ne sadrži sve potrebne elemente, bilo u formalnom ili materijalnom smislu, ili nije upućeno u navedenim rokovima, NCST neće imati obavezu da na obaveštenje odgovori, niti će biti odgovoran za nastalu štetu.\n5.46 U situaciji kada nalog Nalogodavca ne sadrži nalog o prevoznom putu, prevoznom sredstvu i načinu na koji treba robu otpremiti, dopremiti, tranzitirati do odredišnog mesta, NCST je ovlašćen da odabere, odnosno kombinuje mogućnosti prevoza, postupajući sa pažnjom dobrog privrednika i uobičajenom poslovnom praksom, štiteći interese Nalogodavca.\n5.47 NCST može pojedinačne pošiljke otpremiti u zbirnom saobraćaju, ako nije primio izričit i pismeni drugačiji nalog od strane Nalogodavca.\n5.48 Nalogodavac će u transportnom nalogu, a u skladu s paritetom iz tog naloga, obavezati svog partnera da se u pogledu transporta stvari pridržava uputstva koja mu bude davao NCST.\n6.1 U ugovornom odnosu između NCST i Nalogodavca, imaju se primeniti sva ograničenja odgovornosti NCST regulisana pozitivnim pravom Republike Srbije, a posebno zakonima i ratifikovanim međunarodnim konvencijama, a odredbe pozitivnog prava Nalogodavca, samo ukoliko propisuju veća ograničenja odgovornosti NCST.\n6.2 Nezavisno od odredaba iz prethodnog stava, odgovornost NCST za oštećenje ili gubitak robe se ograničava na 2.000 EUR po štetnom događaju.\n6.3 Drugačije uređenje ograničenja odgovornosti NCST moguće je samo pisanim sporazumom ugovornih strana, koji sporazum mora biti zaključen pre otpočinjanja transporta.\n7.1 Smatraće se da je davanjem naloga za špediciju dat i nalog za carinjenje, osim ukoliko nije izričito i pisano drugačije ugovoreno između NCST i Nalogodavca.\n7.2 U postupku carinjenja stvari NCST će istupati u ime i za račun Nalogodavca, a za obavljanje poslova carinskog zastupnika NCST ima pravo na posebnu naknadu.\n7.3 U postupku carinjenja NCST podnosi carinska dokumenta na osnovu podataka pruženih od strane Nalogodavca.\n7.4 Nalogodavac će naknaditi celokupnu štetu koju NCST pretrpi usled nesaglasnosti podataka pruženih od strane Nalogodavca sa stvarnim stanjem.\n7.5 Carinjenje ne uključuje obavezu NCST da plati carinske dažbine i troškove u vezi sa carinjenjem za račun Nalogodavca, a Nalogodavac je dužan da sve carinske troškove u vezi sa carinjenjem plati najkasnije u roku od 8 (osam) dana.\n7.6 NCST određuje mesto carinjenja kada ono u dispoziciji ili relevantnim propisima nije određeno, postupajući u skladu sa pažnjom dobrog privrednika i uobičajenom poslovnom praksom, štiteći interese Nalogodavca.\n7.7 Carinska dokumentacija koju prezentuje NCST zasniva se isključivo na podacima koje je NCST pružio Nalogodavac i NCST ne snosi odgovornost ukoliko takvi podaci ne odgovaraju stvarnom stanju, a Naručilac je u obavezi da NCST nadoknadi celokupnu štetu koju je NCST pretrpeo po tom osnovu.\n8.1 NCST osigurava stvari koje su predmet transporta samo u situaciji kada je to izričito ugovoreno, odnosno sadržano u nalogu, i to u vezi sa svakom pojedinom otpremom, a oznaka vrednosti pošiljke sadržana u nalogu nije dovoljna sama po sebi da bi se smatrala nalogom za osiguranje.\n8.2 Osiguranjem jedne pošiljke ne može nastati obaveza za NCST da osigurava i sve kasnije pošiljke svog Nalogodavca.\n8.3 Kada nalog za osiguranje ne sadrži posebne rizike koje treba pokriti osiguranjem, NCST je dužan pokriti samo osnovne transportne rizike.\n8.4 U situaciji kada Nalogodavac nije dao nalog za osiguranje, odnosno dao je nalog za delimično pokriće rizika, sve štetne posledice koje bi usled toga nastale padaju isključivo na teret Nalogodavca.\n8.5 Ukoliko ne postoji poseban pisani sporazum, obaveze NCST na naknadu štete po osnovu osiguranja ograničene su pravima, obavezama i odgovornostima sadržanim u polisi osiguranja koju NCST poseduje.\n9.1 NCST je odgovoran za rok otpreme ili isporuke, samo u situaciji kada je takvu obavezu izričito preuzeo, ali i tada u granicama odgovornosti vozara i drugih učesnika u transportu robe koje angažuje.\n9.2 NCST je u obavezi da u mestu pretovara stvari postupa savesno i pažljivo, kako bi se pretovar obavio na najpovoljniji način i najbezbedniji način.\n9.3 NCST neće odgovarati za smetnje i zakašnjenja u pretovaru stvari koje su posledica propusta prevozilaca, pretovarnih i drugih organizacija ili razloga više sile, niti će odgovarati za neblagovremeno postavljanje prevoznih sredstava od strane vozara, te za neblagovremeno prispeće stvari usled zastoja u saobraćaju i drugih smetnji.\n9.4 U slučaju kašnjenja sa isporukom robe nastalog zbog zadržavanja na carini, NCST neće biti odgovoran za kašnjenja kraća od 24h u slučaju carine u Evroposkoj Uniji, odnosno 48h u slučaju carine van zemalja Evropske Unije.\n9.5 Komunikacija između NCST i Nalogodavca treba da se odvija na način da se poštuju rokovi predviđeni ovim Uslovima.\n10. CENA I USLOVI PLAĆANjA\n10.1 Cena za izvršene transportne i usluge špedicije, određuju se posebno za svaku obavezu NCST i kao ukupna cena za izvršene obaveze u celosti.\n10.2 Cena za izvršene transportne usluge i usluge špedicije, obuhvata nagradu za NCST, naknadu neophodnih i nastalih troškova ispunjenja ugovornih obaveza i sve druge troškove (zaključenja ugovora sa trećim licima, troškove osiguranja, carinjenja itd.)\n10.3 Kada je NCST dat nalog, smatra se da mu je dato i ovlašćenje za plaćanje vozarina, dažbina i drugih troškova.\n10.4 Nalogodavac će NCST blagovremeno staviti na raspolaganje potrebna sredstva za plaćanje troškova iz prethodnog stava, a u protivnom će eventualne povećane troškove i posledice propuštanja činjenja snositi isključivo nalogodavac.\n10.5 Nalogodavac se obavezuje da NCST plati cenu na osnovu fakture koju će NCST izdati bez odlaganja, a sastavni deo fakture činiće i odgovarajuća transportna isprava za unutrašnji saobraćaj, ili CMR list overen od strane primaoca robe, u slučaju međunarodnog saobraćaja.\n10.6 Nalogodavac se obavezuje da cenu za izvršene usluge transporta i špedicije platiti u roku dospelosti navedenoj u Fakturi, koji iznosi 7 (sedam) dana od dana izvršenja usluge, osim ukoliko nije drugačije navedeno, i to transferom novčanog iznosa naznačenog u Fakturi na tekući račun NCST.\n10.7 U slučaju Nalogodavčevog kašnjenja sa isplatom cene za izvršene usluge NCST, isti će biti obavezan da NCST, pored isplate cene, isplati i:\n10.7.1 zakonsku zateznu kamatu u skladu sa Zakonom o zateznoj kamati („Sl. glasnik RS“ br. 119/2012);\n10.7.2 naknadu za kašnjenje u ispunjavanju novčane u obaveze u visini od 20.000,00 dinara, u skladu sa Zakonom o rokovima izmirenja novčanih obaveza u komercijalnim transakcijama („Sl. glasnik RS“ br. 119/2012, 68/2015).\n10.8 U slučaju da je cena za izvršene pojedinačne ili zbirne usluge NCST prema istom Nalogodavcu veća od 5.000,00 EUR, Nalogodavac će, na zahtev NCST, u roku od 5 (pet) radnih dana od dana zaključenja Ugovora, predati NCST neopozivu bankarsku garanciju na prvi poziv, izdatu od strane banke prvog rejtinga, u formi prihvatljivoj za NCST, koja će pokrivati iznos od 100% cene za izvršene usluge Špedicije po predmetnom ugovoru, sa periodom važnosti do izdate potvrde NCST o isplati cene u celosti koju NCST neće neopravdano odbiti da izda, a koju garanciju će NCST imati pravo da aktivira u slučaju Nalogodavčevog kašnjenja sa isplatom cene za izvršene usluge NCST koje je duže od 30 (trideset) dana počev od dana dospelosti po izdatoj Fakturi.\n11. UGOVORNE KAZNE I ŠTETE\n11.1 Nalogodavac je odgovoran za celokupnu štetu koju NCST pretrpi usled propusta Nalogodavca u vezi sa čekanjem na utovar robe, neadekvatnim utovarom robe (kada je obaveza utovara na Nalogodavcu), kao i propusta vezanih za transportni put (kada transportni put određuje Nalogodavac), te drugih propusta u vezi sa izvršenjem transporta koji se mogu pripisati krivici Nalogodavca.\n11.2 Sve dangube kod transportnih sredstava NCST ili trećeg lica koje je NCST angažovao, a koje nisu nastale krivicom NCST ili tog lica, imaće karakter štete zbog nemogućnosti korišćenja vozila i Nalogodavac će imati obavezu naknade te štete, sa pravom regresa prema licima koja su skrivila ovakvu štetu.\n11.3 u slučaju kašnjenja sa stavljanjem robe na raspolaganje, kašnjenje utovara iz razloga za koje je kriv Nalogodavac, Nalogodavac će platiti ugovornu kaznu za kašnjenje u ispunjenju u visini od 30,00 EUR za svaki sat kašnjenja do 8 sati, a ukoliko kašnjenje bude duže od 8 časova, zaračunaće se auto dan, u iznosu od 150,00 EUR.\n11.4 U slučaju da Nalogodavac svojim ponašanjem dovede do raskida Ugovora ili neosnovano odustane od zaključenja istog, obavezuje se da plati NCST ugovornu kaznu u vrednosti od 30% od ugovorene cene ili cene koju NCST redovno naplaćuje za poslove te vrste i te vrednosti.\n11.5 Ugovorne kazne mogu se isključiti samo izričito, pisanim sporazumom između NCST i Nalogodavca.\n11.6 Naplata ugovornih kazni je nezavisna od stvarno nastalih šteta i u sebi ne uključuje iznos na koji NCST ima pravo po osnovu naknade štete.\n11.7 U slučaju isticanja bilo kojih potraživanja ili zahteva, odnosno pokretanja sudskih ili kakvih drugih postupaka od strane trećih lica ili državnih institucija („Zahtevi trećih lica“), u vezi sa robom koja je predmet prevoza ili obavezama koje su isključive obaveze Nalogodavca, Nalogodavac garantuje NCST, do punog iznosa štete i za svaku štetu, da će ga osloboditi bilo kakve građanske ili kaznene odgovornosti u vezi sa tim zahtevima, te da će preuzeti na sebe i podmiriti sve takve zahteve koji budu upućeni NCST, odnosno da će voditi sve potencijalne sporove i postupke o svom trošku i smatrati se isključivo odgovornim za svu štetu koja bi mogla proizaći trećim licima i NCST po osnovu Ugovora.\n12. VIŠA SILA\n12.1 Ugovorne strane neće biti odgovorne za neizvršavanje bilo koje obaveze Ugovora ukoliko je nemogućnost izvršenja rezultat događaja više sile – događaja izvan kontrole ugovornih strana i nezavisnog od njihove volje, koji odlučno utiče na izvršenje obaveza iz ovog Ugovora i čija pojava nije posledica nepažnje bilo koje ugovorne strane, a koji se nije mogao predvideti niti izbeći, pod uslovom da je ugovorna strana pogođena događajem više sile o tome dostavila obaveštenje drugoj ugovornoj strani.\n12.2 Viša sila uključuje, ali nije ograničena samo na elementarne nepogode, ratno stanje, štrajk, embargo, restrikcije.\n12.3 U slučaju više sile, pogođena strana će uložiti sve svoje napore kako bi ispunila svoje obaveze iz ovog Ugovora.\n12.4 Ugovorna strana pogođena događajem više sile dužna je o tome odmah, a najkasnije u roku od 24 sata pisanim putem obavestiti drugu ugovornu stranu, s navođenjem uzroka i odgovarajućim dokazima o postojanju više sile.\n13. POVERLJIVOST INFORMACIJA\n13.1 Sve informacije i podaci koje će NCST učiniti dostupnim Nalogodavcu u svrhu izvršavanja odredbi Ugovora, kao i Ugovor u celosti, smatraju se tajnim podacima. Tajni podaci se ne mogu koristiti, osim u svrhe određene Ugovorom, bez izričitog pristanka NCST, datog u pisanoj formi.\n13.2 Ni jedna ugovorna strana neće biti odgovorna za otkrivanje ili korišćenje podataka koji u skladu sa Ugovorom predstavljaju poverljive informacije, a koji:\n13.2.1 već jesu ili postanu poznati javnosti, osim putem povrede Ugovora;\n13.2.2 se moraju otkriti na osnovu zakona i po zahtevu nadležnih organa.\n13.3 Obaveza čuvanja tajnosti podataka ostaje na snazi 3 (tri) godine nakon prestanka važenja Ugovora. Ugovorna strana koja povredi obavezu čuvanja tajnosti podataka biće odgovorna za svaku štetu, bez bilo kakvih ograničenja, koja je nastala za drugu ugovornu stranu kao posledica povrede obaveza čuvanja tajnosti podataka.\n13.4 Nalogodavcu se naročito zabranjuje otkrivanje poverljivih odredbi Ugovora direktnim ili indirektnim tržišnim konkurentima NCST.\n13.5 Svaka od ugovornih strana potvrđuje zaključenjem Ugovora, da treća lica nemaju bilo kakva prava po bilo kom osnovu kojima ograničavaju ili onemogućavaju izvršenje obaveza preuzetih Ugovorom.\n14. RASKID UGOVORA\n14.1 Ugovor se može raskinuti u svakom trenutku u formi pisanog sporazuma NCST i Nalogodavca.\n14.2 Svaka od ugovornih strana može raskinuti Ugovor bez navođenja razloga slanjem pisanog obaveštenja o raskidu drugoj ugovornoj strani, uz otkazni rok od 60 (šezdeset) dana, sem ukoliko nije određeno drugačije posebnim ugovorom.\n14.3 Svaka od ugovornih strana može ugovor raskinuti jednostrano, i to u slučaju:\n14.3.1 grubog kršenja ugovora od strane druge ugovorne strane, ili ukoliko je ponašanje druge ugovorne strane u suprotnosti sa načelima savesnosti i poštenja, dobre poslovne prakse, propisima koji uređuju lojalnu konkurenciju ili isto šteti reputaciji druge ugovorne strane;\n14.3.2 ako jedna strana ne izvršava, odnosno ne izvršava pravovremeno i/ili kvalitetno obaveze preuzete Ugovorom. U tom slučaju druga ugovorna strana u pisanom obliku poziva i upozorava drugu ugovornu stranu da ispuni ugovorom preuzete obaveze, odnosno otkloni nedostatke u roku od 3 (tri) dana od dana prijema pisanog obaveštenja. Ako druga ugovorna strana u ostavljenom roku ne ispuni svoje ugovorne obaveze, odnosno ne otkloni nedostatke, a nema valjanih argumenata da je ostavljeni rok bio prekratak, ugovorna strana koja nije u povredi može raskinuti predmetni ugovor pisanom izjavom o raskidu Ugovora dostavljenom drugoj ugovornoj strani pisanim putem, počev od dana prijema pisanog obaveštenja.\n14.4 Raskid ugovora od strane NCST ne utiče na njegovo pravo na naplatu ugovornih kazni i/ili šteta nastalih dok je Ugovor bio na snazi, kao i onih kazni i/ili šteta koje proističu iz perioda dok je Ugovor bio na snazi.\n15. IZMENE I DOPUNE USLOVA\n15.1 NCST zadržava pravo da jednostrano izmeni i dopuni Uslove. NCST će obavestiti Nalogodavca sa kojim je u ugovornom odnosu, najkasnije 8 (osam) dana pre dana stupanja na snagu izmena i dopuna Uslova.\n15.2 Nalogodavac ima pravo da odmah, a najkasnije narednog radnog dana od dana prijema obaveštenja iz prethodnog stava obavesti NCST da se u odnosu na njega neće primenjivati izmene i dopune Uslova, u kom slučaju će se na taj ugovorni odnos primenjivati Uslovi važeći u trenutku zaključenja Ugovora, a ukoliko NCST ne uputi obaveštenje, smatraće se da je saglasan za izmenjenim i dopunjenim Uslovima.\n16. REŠAVANjE SPOROVA\n16.1 NCST i Nalogodavac će pokušati da reše sporazumno svaki spor koji eventualno nastane iz Ugovora, kao i sporove nastale u pogledu tumačenja, primene ili sprovođenja ovih Uslova. Ako, međutim, strane ne uspeju da reše spor na taj način, ugovara se nadležnost stvarno nadležnog suda u Beogradz, uz primenu prava Republike Srbije.\nOve uslove donosi preduzeće NCSTransport doo, Mileve Marić Ajnštajn 88/28, 11073 Beograd, a isti se objavljuju na internet strani preduzeća i stupaju na snagu dana 04.08.2018. godine.


Laguna - Bukmarker - Veliko interesovanje za roman „Zavet heroja“ u Rusiji - Knjige o kojima se priča\nVeliko interesovanje za roman „Zavet heroja“ u Rusiji\nU najpoznatijoj ruskoj knjižari „Dom knjige“ u Moskvi prezentovano je rusko izdanje knjige „Zavet heroja“ (Laguna), srpskog pisca Slaviše Pavlovića. Epska priča o Prvom svetskom ratu, za koju su predgovor napisali srpski reditelj Emir Kusturica i predsednik ruske Dume Sergej Nariškin, predstavljena je u izdavačkoj produkciji Akademije 76 i fonda Anatolija Lisicina, ruskog senatora, koji je zaslužan i za obnovu ruskog vojničkog groblja u Beogradu, kao i za mnoge uspešne projekte između Srbije i Rusije.\nNa promociji su, pored autora, govorili i Anatolij Lisicin, Mihail Njankovski, izdavač i urednik knjige, kao i Viktorija Martinova, prevodilac romana, a pored ruskih čitalaca i medija, prisustvovao je i veliki broj Srba iz Moskve, među kojima i srpski biznismen i političar Nenad Popović.\nPavlović je svoj govor u Moskvi održao na ruskom jeziku, što se posebno dopalo publici, pa je komunikacija između publike i autora nastavljena nakon promocije. Ruske čitaoce su uglavnom interesovale činjenice vezane za Prvi svetski rat, mišljenje autora o Mladoj Bosni, kao i Pavlovićev stav o trenutnoj situaciji u Ukrajini, pa su njegov odgovor „Krim je Rusija“ pozdravili burnim aplauzom.\n„Istorija je učiteljica života i treba je znati kako se neke stvari ne bi ponovo ponavljale. Pokušaj revizije istorije od strane zapadnih sila na mene lično, tokom pisanja, delovao je motivaciono, jer verujem da je borba za istinu i pravdu u biti svakog čoveka, pa samim tim nemam problem da izrazim svoj stav, ma koliko se on ne dopada pojedinim grupacijama koje žele da optuže Srbiju i Rusiju za početak Prvog svetskog rata. Ako bismo zaboravili dela naših predaka i pustili da ih neki nemačko-australijski istoričar predstavi drugačije, to ne bi samo značilo da su se oni bespotrebno borili i ginuli, nego da mi danas nismo dostojni njihovih dela. Srbija i Rusija su vodile odbrambeni rat, a Gavrilo Princip nije bio terorista. Da je neko ubio Hitlera 1939. godine, danas bi imao isti status kao Princip,“ rekao je Pavlović.\nTakođe, senator Lisicin je govorio o svojim projektima između Srbije i Rusije, najavio saradnju kada su u pitanju prevodi ruskih klasika na srpski jezik i između ostalog rekao:\n„U Rusiji se malo zna o Prvog svetskom ratu, pa sam tražio knjigu kojom bismo ruske čitaoce zainteresovali za taj period istorije. Moj prijatelj Emir Kusturica mi je predložio da obratim pažnju na mladog srpskog pisca Slavišu Pavlovića i na njegov roman, pa smo se potrudili da je prevedemo kako bi se ova vredna knjiga našla i pred ruskim čitaocima“, istakao je senator Lisicin, govoreći o Pavlovićevoj knjizi.\nSledećeg dana, u ruskom gradu Jaroslavlju, severoistočno od Moskve, održan je koncert Emira Kusturice i No smoking orchestra, u okviru kojeg je najavljena i promocija knjige „Zavet heroja“ u najstarijem ruskom pozorištu „Teatar Volkov“, dok je Pavlović pre početka koncerta potpisivao knjige u pozorištu.\nKonferenciji za štampu i promociji knjige u Jaroslavlju prisustvovao je i Emir Kusturica, a nakon promocije održan je i razgovor sa kulturnim predstavnicima ovog grada.\n„Jaroslavlj je sigurno jedan od najlepših gradova koje sam video i nadam se da ću se ponovo vratiti. Prvi put sam imao priliku da koračam preko zaleđene Volge, upoznam se sa impresivnom istorijom grada, hokejaškom tradicijom i divnim ljudima koji obožavaju Srbiju,“ istakao je Pavlović na konferenciji za štampu. „Prijatno sam iznenađen ogromnim interesovanjem za roman u Rusiji, nekoliko sati sam potpisivao knjige, i trebaće mi vremena da sredim utiske“ rekao je Pavlović za ruske Novosti.


Kompanija "Bekament" primer uspešnog domaćeg poslovanja\nPotpredsednik Vlade Republike Srbije i ministar unutrašnjih poslova Nebojša Stefanović prisustvovao je danas u kompaniji "Bekament" otvaranju novih pogona za proizvodnju praškastih materijala i tečnog programa, kao i potpuno automatizovanog magacina.\nStefanović je na prigodnoj svečanosti u okviru fabričkog kompleksa u Aranđelovcu, u ime Vlade Srbije, koja je delom subvencionisala rad ove kompanije, izrazio zadovoljstvo time što se proizvodni kapaciteti "Bekamenta" iz godine u godinu povećavaju.\nNa ovaj način, kako je rekao, povećava se njihovo učešće u plaćanju poreza i zapošljavanju ljudi, kao i u razvoju lokalne samouprave jer izdvajaju značajna sredstva kao društveno odgovorna kompanija.\nOn je istakao da je novac koji je država dala za subvencije ovoj kompaniji već sada veći od datog iznosa.\nOno što je Vlada uradila od 2014. godine jeste da se stvara ambijent zapošljavanja ljudi, da se privlače strani investitori, ali i da se jednako subvencionišu i pomažu domaći ulagači, podvukao je Stefanović.\nPrema njegovim rečima, to pokazuje da smo kao država otvoreni za tu vrstu utakmice i da nam je interes našeg naroda na prvom mestu.\nU izgradnju pomenutih proizvodnih pogona, koji su među najmodernijima u Evropi, uloženo je više od osam miliona evra.\nUz posedovanje brojnih sertifikata kompanija "Bekament" uspešno plasira svoje proizvode na domaće, kao i na tržišta Hrvatske, Bosne i Hercegovine, Makedonije, Mađarske, Bugarske, Crne Gore, Slovenije i Albanije.


Duple plate − za enklave? : Nadlanu.com\nDuple plate − za enklave?\nMinistar finansija Mirko Cvetković izjavio je juče da će zaposleni u kosovskim institucijama, koji su posle jednostranog proglašenja nezavisnosti Kosova dali otkaz, na osnovu odluke Vlade Srbije, biti primljeni u odgovarajuće organe Srbije. Cvetković je rekao da je vlada svojevremeno donela zaključak prema kome će zaposlene u kosovskim institucijama, posle unilateralnog proglašenja nezavisnosti Kosova, ukoliko daju otkaz, primiti u svoje odgovarajuće organe. To bi značilo da će oni koji rade u carini pod kontrolom UNMIK-a preći u carinu Srbije.\nPrema njegovim rečima, i oni koji rade u sudovima na Kosmetu biće primljeni u odgovarajuće državne organe. Cvetković je dodao da pretpostavlja da će se za to naći sredstva. On je ukazao da jedan broj ljudi na Kosovu, na osnovu zaključka koji je donela prethodna vlada, ima pravo na duplu platu, od kojih je jedna redovna, a druga je neka vrsta kosovskog dodatka zato što živi na toj teritoriji. Cvetković je rekao da je postojala ideja da se deo racionalizacije obavi tako što bi se ta dupla plata u smislu stimulacije primenila samo na ljude u enklavama i da je Ministarstvo finansija apelovalo na detaljne analize i uštede.\nOn je rekao da je početkom marta o tome upućen dopis na adrese113 korisnika, kojima je dat rok do kraja marta da dostave informacije i da je do juče stiglo između 30 i 40 odgovora. Cvetković je rekao da ne postoji mogućnost za probijanje budžeta, koji za Kosmet iznosi oko 42 milijarde dinara ili oko pola milijarde evra i koji može biti dovoljan, ukoliko se obave potrebne preraspodele. Cvetković je rekao da je razmatrano i pitanje smanjenja akciza.\n- Kada se završi ova priča oko Kosova u smislu finansiranja i konačno utvrdi koliko je potrebno sredstava za ove namene i ukoliko za te namene nisu potrebne akcize, onda ćemo otvoriti raspravu oko "spuštanja akciza" - najavio je on.


Prednosti ledenog tuša za tvoj organizam - WANNABE MAGAZINE\nZnam, znam, zvuči strašno i neugodno i sama prva ne volim da dotaknem ledenu vodu i proklinjem članove porodice ako ne misle i na mene i sprazne ceo bojler dok dođem na red. Ali, hladna voda zapravo ima svoje prednosti po vaše zdravlje, i ukoliko se bavite sportom to su vam možda već i rekli, jer mnogi svetski poznati sportisti upravo ovaj ritual primenjuju u svakodnevnoj rutini. Ali, ako vam je potredno da se dodatno uverite da će vam ova nezamisliva situacija doneti dobre stvari, u nastavku teksta pročitajte na šta sve zapravo utiče jedan pravi hladan tuš.\nA post shared by Araqs ⚜ (@parisianamour) on Apr 27, 2020 at 2:48pm PDT\nEndorfin endorfin endorfin\nHladna voda izaziva šok u našem organizmu koji je navikao na komfor, i on odmah misli da je u stanju opasnosti pa nam tako mozak istog trenutka otpušta adrenalin. Kako bi napravilo balans, telo ispušta endorfin, poznat i kao hormon sreće, koji čini da se osećamo bolje, imamo regulisaniji apetit i aktivniju želju za seksom. Kada je nivo endorfina u organizmu visok, lakše podnosimo stres i bol, a ukoliko se borimo sa depresijom, hladan tuš u malim količinama može uticati na trenutno poboljšanje našeg raspoloženja, iako naravno ne može u potpunosti da izleči ovo stanje.\nKada nam se telo naglo ohladi pod mlazem hladne vode, naš organizam pokušava što pre da povrati regularnu telesnu temperaturu. Kako bi to učinio, organizam počinje brže da sagoreva određen tip masti unutar sebe, jer sagorevanjem kalorija mi zapravo podižemo telesnu temperaturu. A naravno, sagorevanjem kalorija i mršavimo, pa smo na ovaj način manje skloni zdravstvenim problemima koje gojaznost nosi sa sobom.